कविता लिखे के लकम – Anjoria\nकविता लिखे के लकम\nसन् 1976-77 में, जब हम गाँव के प्राथमिक विद्यालय में तीसरा-चउथा के विद्यार्थी रहीं, ओह घरी हर सनीचर के अंतिम दू घंटी में सांस्कृतिक कार्यक्रम होखे. ओकरा में हमनी कुल्ह विद्यार्थी इयाद कइल / ईया,दादी,नानी वगैरह से सुनल-सिखल कथा – कहानी, कविता – गीत, बुझउवल- चुटकुला आदि सुनाईं स आ बाहबाही पाईं स. इम्तिहानो में गीत आ कविता – कहानी सुनवला पर नम्बर मिले. हमार मन एह सब में खूब लागे. हम ओह घरी के प्रचलित गीत खूब गाईं; जइसे- ‘ ए धनिया अब हा बनब किसनवा तूँ किसानिन बनिह ना ‘, धन बाड़ु ए गंगा सहर बसवलू किनार पर’, संवरो करली सगुनवा आजू मोर राम जी अइहें ना आदि. जवना गीत के कवनो डांड़ी भुला जाईं, ओकरा में अपनो से बना के गा दीं.\nपाँचवा वर्ग में पढ़े खातिर हमार नाव आदर्श राजकीय मध्य विद्यालय, तरैया में लिखा गइल. हमार बड़ भाई श्री शुभनारायण सिंह उहाँ शिक्षक रहस. ऊ ओह घरी भोजपुरी गीत लिखस आ उनकर लिखल गीत उमेश कुमार सिंह ‘सुशील’ आकाशवाणी, पटना से गावस. हम ओह घरी किताब भा कैलेंडर में के छपल तस्वीर देखके हूबहू बना दीं. एह काम में कॅापी के पन्ना जिआन करे खातिर गाँवो में बाबूजी से ढेर पिटाईं. छठा में रामदास राय मास्टर साहेब भूगोल पढ़ावत रहस आ हम उनका के अइक- अइक के उनकर तस्वीर बनावत रहनी. उनका बुझा गइल कि हम उनका के सुनत नइखीं फेर का रहे, ऊ कुछ बुदबुदानत सटका लेके हमरा ओर बढ़लन. हमार त प्राने सूख गइल. झटसे हमार कॅापी छीन के आँखि के चश्मा नाक के टुड़नी पर क के चश्मा के ऊपर से कॅापी पर देखे लगलन. हमार त डरे हालत खराब होत रहे. खड़ा होखे थुराये के इन्तजार करत रहीं. बाकिर, छनेभर में उनकर सटका नीचे हो गइल. ऊ मुस्कात-चिहात कॅापी लेके जाके अपना कुर्सी पर बइठ गइलन. फेर बारी बारी से सब लइकन के बोला-बोला के देखावे लगलन, तेकरा बाद ऊ कॅापी लेके आफिस में चल गइलन. सब मास्टर लोग देखल. हमरा के आफिस में बोलावल गइल. फेर कैलेंडर के कइगो तस्वीर देखा-देखा के चित्र बनवावल गइल. शाबाशी मिलल. मिठाई खइनीं. तब ओह दिन हमरा बुझाइल कि ई काम पन्ना जिआन करे वाला नइखे.\nभइया घरे आके बाबूजी के बतइलन आ बाबूजी अपना स्कूल के शिक्षक लोग के ई कहानी बतवलन. जब घरे अइनीं त बाबूजी के संघतिया शिक्षक लोग कइगो तस्वीर बनवावल आ मिठाई के संगेसंगे पुरस्कारो दीहल. ओह घरी हम स्कूल के सांस्कृतिक कार्यक्रम में गीत त गइबे करीं, कबो -कबो अंताक्षरी में गीत घट जाए त कविता भा गीत के झट से पैरोडियो गढ़ के सुना दीं. आठवां में हमार नाव मशरक हाईस्कूल में लिखाइल आ हम तरैया से गाँवे आ गइनी.\nहाईस्कूल में रामनारायण सिंह मास्टर साहेब के योजना रहे स्कूल से पत्रिका निकाले के. ऊ सब लइकन से कविता, कहानी, निबंध वगैरह लिखके देवे के कहलन हम अगिले दिन एगो तुकबंदी वाली हिन्दी कविता ‘बड़ा ही महत्व है’ आ पैरोडी ‘मइया मोरी मैं नहीं खेलन जायो’ लिखके उनका के थम्हा दिहनी. सभे सराहल. फेर का, ‘बुरबक सरहले आ कोदो बिदहले’, पत्रिका त ना छपल. कविता लिखेके लकम लाग गइल.\nअब हमरा महसूस होला कि हाई स्कूल तक जात-जात साहित्य पढ़े भा रचे के जवन लत हमरा लाग गइल रहे ओकरा पीछे परिवार, पड़ोस अउर गाँव के साहित्यिक-सांस्कृतिक परिवेश के प्रभाव काम करत रहे. सत्तर-अस्सी के दशक में जवन हमरा परिवार, पड़ोस अउर गाँव के जे बात-बेवहार रहे, आज ओकर चारो आना नजर नइखे आवत.\nविकास सम्बन्धी वर्तमान सोच के मुताबिक हमार गाँव ओह घरी आर्थिक रुप से आज जइसन सम्पन्न ना रहे, बाकिर साहित्यिक, सांस्कृतिक आ शैक्षिक रुप से बहुते समृद्ध रहे. शुरुए से हमार गाँव खास क के शिक्षक, साहित्यकार आ संस्कृतिकर्मी लोग के गाँव रहल बा. हमरा खूब इयाद बा-जब हम दूसरा-तीसरा में पढ़त रही तवनो घरी महावीरी भा दुर्गापूजा वगैरह, पन्दरह अगस्त, छब्बीस जनवरी चाहे कवनो साहित्यकार का जनम दिन के अवसर पर कवि- गोष्ठी होखे. हीरा चाचा (हीरा लाल ‘अमृतपुत्र), मदन जी मास्टर साहेब, नागा चाचा,(नागेश्वर सिंह), हमार मझिला चाचा शिवपूजन सिंह’वियोगी, साधुशरण सिंह, रामजीवन सिंह’जीवन’ आदि के कविता सुने आ ओइसहीं कहे आ लिखे के इच्छा जागे. ओह गोष्ठी में कबो-कबो भइया सहित नयो लोग के हिन्दी कविता सुनावत देख प्रेरणा जागे. कवनो खास अवसर पर चैनपुर-चरिहारा अवध उच्च विद्यालय में रबीन्दर बाबू, शरद बाबू, धूपनाथ सिंह, शम्भु भइया, शुभ नारायण भइया वगैरह नाटक खेले लोग. रात-रात भर नाटक आ गीत गवनई होखे. हमरा ई सब खूब रूचे. हर महीना पंडित जी घरे आके तेरस के शिव जी के पार्थिव पूजस.पार्थिव फुलहा भा पीतरिये थरिआ में पूजाए. पूजा का आखिर में पंडित जी दहिना हाथे हलुका से आपन गाल दबा के मुँह खोल के बोका के आवाज निकालस त हम लइकन के बड़ा मजा आवे. पूछला पर पंडित जी बतवले रहस कि एकबेर शिवजी खीस में आके अपना ससुर के मुड़ी काट देले रहस. बाकिर जब खीस ठंडा भइल त सास के रोअला-गवला पर कहलें कि दक्खिन मुँहे गोड़ क के जवन जीव सुतल होखे ओकर मुड़ी काट के ले आवऽ लोग त हम इनका गरदन से जोड़ देब आ ई जी जइहन. खोजनिहार का बोके भेंटाइल आ ऊ ओकर मुड़ी काट लियाइल. शिवजी बोके के मुड़ी जोड़ के ससुर के जिआ दिहलन आ तब से ऊ जब-जब बोका के बोली सुनेलें खुश हो जाले. अइसहीं पंडित जी कथा सुनावस. रात के कथे सुने खातिर ईया, दादी, फूआ, दिदिया के भिड़ी सुते के जिद करीं. जब-जब ममहर, फुफुहर, बहिनउरा भा भइया के ससुरार जाये के मोका मिले उहँवो बूढलोग से खूब कथा-कहानी सुने-सीखे के मिले.\nघर-परिवार में भा गाँव – पड़ोस में कवनो मांगलिक अवसर पर, सुक-सोमार भा मंगर-सनीचर के, हर महीना का पुनवाँसी चाहे कवनो भारा-मान्ता के लेके बरमहल रामायण, सुन्दर कांड के पाठ भा कीर्तन गावे-गवावे के परम्परा रहे. ओही उमिर में हमहूँ ओकरा में गावे सीखे जाईं. ओह रामायण-कीर्तन में गाँव के तीन पीढ़ी भाग लेवे. गाँव -जवार में चाहे सगे-सम्बन्धी का शादी-बिआह के अवसर पर जब नाच पार्टी के नाच-पाठ होखे त हम ओकर पाठ(नाटक) देखे जरूर पहुँच जाईं. एकरा खातिर हमार पिटाइयो कम नइखे भइल. गाँव-जवार में गवाये वाला चइता-चइती-घांटो, कजरी, बारहमासा, फगुआ में गावल-बजावल हमरा खूब भावे. छोट भइला के चलते गाँव के बुजुर्ग गवनिहार लोग के दुलार आ शाबाशियो ढेर मिले. जवना के चलते हम परिक गइल रहीं आ हमरा ऊपर घर का डांट-मार के ढेर असर ना रहत रहे.\nजवना घरी हम मध्य विद्यालय में पढ़त रहीं, ओह विद्यालयन में रामचरितमानस के अंताक्षरी के प्रतियोगिता खूब होखे. भाग लेवे वाला लइकन के सउँसे रामचरितमानस कंठस्थ रहे. हमरा साहित्यिक रुझान का पीछे एह कुल्ह साहित्यिक-सांस्कृतिक गतिविधियन के प्रभाव जरूर हो सकेला.\nमिडिल स्कूल तक जात-जात हमरा महेन्दर मिसिर आ भिखारी ठाकुर के गीत सुनाए-बुझाए लागल रहे. बिन्दा व्यास, फागू बाबा, संतराज सिंह, उमेश कुमार सिंह ‘सुशील’ आदि के गावल गीत, कीर्तन के गावे-गुनगुनावे के के कहो हम ओकर परोडी करके स्कूल में सुनावहूँ के कोशिश करीं.\nतरैया मिडिल स्कूल में लोकगायक उमेश कुमार सिंह ‘सुशील’ के छोट भाई रमेश हमरा जवरे पढ़त रहे. गजब के ओकर सुरीला कंठ रहे. जब ऊ क्लास में मिसिर जी के पूरबी – “खेलत रहनीं रामा सिपुली मउनियाँ’ भा ‘पिया मोर गइले रामा पूरुबी बनिजिआ’ गावे लागे त हमरा मन होखे कि भगवान अइसन गला हमरा के काहे ना देहलें. अइसे त ओह घरी राजकुमार, ललन, अजय, पंकज, शलाउद्दीन, नौशाद, भृगु, शत्रुघ्न, अरविंद, अरुण, अखिलेश ढेरहन मित्र रहलें, बाकिर जदि सबसे अधिक नियराही रहे त रमेश से. आजुओ एगो अजीब तरह के खिंचाव हम रमेश आ ओकरा परिवार के प्रति महसूस करिले. हम आजुओ रमेश के गावल गीतन के अपना साहित्यिक रुझान के प्रेरक मानिले.\nडॅा० जयकान्त सिंह ‘जय’ बिहार विश्वविद्यालय में भोजपुरी विभागाध्यक्ष हईं. इहाँ के लिखल अनेके किताब प्रकाशित हो चुकल बाड़ी सँ आ जवना में भोजपुरी व्याकरण आ ओकरा मानक स्वरूप पर छपल किताब खास बाड़ी सँ.\nPrevious Post: बढ़ावन – 1 : लोक का भाव-भूमि पर\nNext Post: बढ़ावन –2: भोजपुरी लोक के गृहस्थ-संस्कृति\nजयकान्त जी के ई आत्मकथा-स्टाइल वाला संस्मरण उनका अतीत यात्रा के ईमानदार कोसिस बा ।साँच के भीतरी खोज खातिर ई यात्रा जरूरी बा ।


केन्द्र सरकार मजबूरी में झूठ बोले लागल बिया – टटका खबर\nकेन्द्र सरकार मजबूरी में झूठ बोले लागल बिया\nकेन्द्र सरकार का तरफ से देश के सबसे बड़हन न्यायालय में गलत हलफनामा दाखिल करावल गइल बा कि ओकरा मालूमे ना रहुवे कि केन्द्रीय सतर्कता आयोग के चेयरमैन पद पर बहाल होखे वाला पी॰जे॰ थामस पर कवनो घोटाला के मुकदमा बा. जबकि बहाली से पहिलही विपक्ष के नेता सुषमा स्वराज, जे ओह बहाली के नियुक्त करे वाला तीन लोग में शामिल होला, लिखित रुप में आपत्ति कइले रही कि थामस के एह पद पर नियुक्ति ना कइल जाव. बाकिर पता ना मनमोहन सिंह के कवन मजबूरी रहे कि एह दागी अफसर के नियुक्ति ओह आपत्ति का बावजूद कर दिहलन आ सरकार अब अदालत में गलत हलफनामा दाखिल करे पर मजबूर हो गइल बिया. ओने थामस सरकार के होखे वाला फजीहत से बचावे खातिर आपन इस्तीफा देबे के तइयार नइखन काहे कि थामस के मालूम बा कि इस्तीफा देतहीं उनका पर घोटाला के शिकंजा कसा जाई.\nएही तरह के कुछ मजबूरी सरकार का लगे करिया कमाई वालन के नाम बतावे से रोके खातिर बा. सरकार ओह करिया कमाई वालन के नाम बतावे के तइयार नइखे होत. तरह तरह के बहाना बनावल जा रहल बा. देश में केन्द्र सरकार कबहियो अइसनका फजीहत में ना फँसल रहुवे जइसन एह इमानदार प्रधानमंत्री का रहते फँस गइल बिया.


साँच सिरिफ घोटाला हऽ बाकी सब घोटाला के तईयारी. सत्यम के फर्जीवाड़ा के जांच आन्ध्रा प्रदेश के पुलिस जवना तरह से कर रहल बिया, ओकरा से इहे साफ हो रहल बा कि फर्जी घोटाला के जांचो फर्जिये बा. अधिका फर्जीवाड़ा के कवन बा, इ त बाद में पता चली. अबहीं त फरजी से फरजी से मिले कर कर लमहर हाथ टाइप मामिला लउकत बा. खैर, पूरा फर्जीवाड़ा के शुरुआती खास बिंदु एह तरह से बा\n१. कानून के हाथ लमहर होला, आ कई गो होला. ओने से सेबी के हाथ चलल एने से कारपोरेट मंत्रालय के हाथ निकल चलल, ओने से पुलिसो आपन हाथ अजमावे चहुँप गइल. एहि तरह अतना हाथ हो जाला के कन्फयूजन जइसन हो जाला. घोटाला सेंट्रलाइज्ड होला बाकिर जांच कई हाथन का हाथ में चल जाला. आ कई हाथन के जांच अन्हरन के हाथी जइसन हो जाले. केहू खालि पूंछे के हाथी मान ली, केहू सूँढ़ के हाथी मान के हल्ला मचा दी. हाथी मुसकुरात रही.\n२. खबर बा कि सत्यम के चीफ घपलेबाजी मुसकुराये का मूड में रहलन तबहियें त हैदराबाद जेल में पढ़े खातिर कामिक्स के मांग कइलन. फेर एकदम से बुद्ध के दर्शन के किताब पढ़े लगले. कुछ दिन बाद हो सकेला कि राजू सत्यम के शेयरधारकन से कहत पावल जासु कि का तोरा, का मोरा. सब एके हऽ. तहार रकम हमार हो गइल आ हमरा रकम के मत पूछऽ. माया महाठगिनी हम जानी. ई दुनिया फानी हऽ रकम आनी जानी हऽ. संसार दुख हऽ शेयर में पइसा लगावल आउरी बड़हन दुख हऽ. दुख के उपाय बा. उपाय इहे बा कि आपन रकम हमरा के दे दऽ, जब रकमे ना बाची त भोग के लालसो ना बाची.\n३. गुरु राजू के ई सन्देश बा कि सगरी रकम सत्यम में डाल के कंगला, धनहीन, फक्कड़ होके बेटा तू सिरिफ दाल आ रोटी के चिन्ता भर करे लायक रह जइबऽ. तब तोहरा के काम, क्रोध, लोभ, मोह जइसन दुर्गुण परेशान ना करी. कातर आवाज में भगवान के नाम पर दे दऽ कहत जब तू भीख मँगबऽ त क्रोध तहरा लगे फटकबो ना करी. तू दिन रात चार छह गो रोटी का जुगाड़ में बिजी रहबऽ, नोट के लोभ करे के टाइमे ना रही तहरा लगे, आ काम के त भुलाईये जा. जब भूखाइल पेट टहलब त रोटी से सुन्दर केहू ना लउकी. एहसे बेटा सत्यम में रकम गँवा के तू सदाचार के मार्ग पर फुल स्पीड से दउड़े लगबऽ. ४. खैर लेटेस्ट इ बा कि भूतपूर्व गृहमंत्री शिवराज पाटिल परेशान बाड़न कि काश ई घोटाला कुछ दिन पहिले हो गइल रहित त कम से कम उनुका लगे कहे के होइत कि उनुका सूट सहित निकम्मापन के कोसेवाला लोग देख लेव कि सगरी नुकसान सूट वाला निकम्मे ना करसु, सूट वाले बहुते एक्टिव हो जासु त सत्यम हो जाला.\nइहे शिवम् इहे सत्यम !


खबर भोजपुरी में (शुक,9जनवरी 2015) – टटका खबर\nखबर भोजपुरी में (शुक,9जनवरी 2015)\n(बियफे, 8 जनवरी के खबर)\nप्रधानमंत्री श्री नरेन्द्र मोदी दिया जरा के प्रवासी भारतीय दिवस-2015 के उद्घाटन कइलन.\nगुजरात के गांधीनगर में बोलावल 13वां प्रवासी भारतीय सम्मेलन के संबोधित करत प्रधानमंत्री नरेन्द्र मोदी कहलन कि विदेशन में बसल हिन्दुस्तानी लोग देश के विकास में आपन हाथ बँटावस आ हालात में बदलाव ले आवे में मदद करस. कहलन कि उनकर सरकार प्रवासी लोगन से कइल आपन वादा पूरा क दिहले बिया. एहमें पीआईओ आ ओसीआई कार्ड के मिलावल आ आवते वीजा दिहला के फैसला शामिल बा.\nकर्नाटक में पुलिस तीन जने के ढेरहन विस्फोटक का साथे गिरफ्तार क लिहलसि. एहनी के नाता आतंकी संगठन इंडियन मुजाहिददीन से बतावल गइल बा.\nकेन्‍द्र सरकार कहले बिया कि जम्‍मू-कश्‍मीर में 1947 के बाद से सीमा पर पाकिस्‍तानी गोलीबारी का चलते उजड़ल परिवारन के दू महीना का भितरे सुरक्षित जगहा जमीन दिलवाई.\nश्रीलंका में पड़ल राष्‍ट्रपति चुनाव के वोट गिनात बा. पूरा नतीजा शुक का दिने घोषित हो जाए के उमेद बा. चुनाव में कतहीं कवनो बवाल भा हंगामा ना भइल आ सब कुछ शांति से निपटल बा.\nफ्रांस के राजधानी पेरिस में एगो पत्रिका के कार्यालय पर इस्लामी आतंकियन के हमला का बाद लोग के बढ़ल नाराजगी का चलते कुछ मस्जिदन पर हमला करे के खबर बा. बियफे का दिने फेरू एगो बंदूकधारी एगो महिला सिपाही के गोली मार के मुआ दिहलसि आ भाग गइल. पुलिस के मालूम नइखे कि ई हमला काल्हु के हमला से जुड़ल बा कि अलगा.\nतीन दिन से चलत बड़हन गिरावट के दौर पलटत बियफे का दिने मुंबई शेयर बाजार में तेजी देखल गइल आ सेंसेक्स 275 अंक आ निफ्टी 133 अंक बढ़के बंद भइल. रुपिया में 50 पइसा के मजबूती आइल, सोना के दाम 220 रुपिया घट गइल आ चांदी के दाम 250 रुपिया. कच्चा तेल के दाम बढ़ल बाकिर 49 डालर से कमे रहल.\nघाम निकलला का बावजूद बिहार आ यूपी के जाड़ में कवनो कमी नइखे भइल. गलन वइसहीं बढ़ल बा. सबेरे घन कुहा लागे लागल बा.\nबिहार में मुख्यमंत्री जीतन राम मांझी के हटावे खातिर जदयू में हलचल बढ़ गइल बा. पिछला दिने बागी विधायकन के तरफदारी करत आइल मांझी के बयान का बाद से जदयू के बेचैनी बड़ गइल बा. नीतीश कुमार कहलन कि कहल ना जा सके कि मांझी के कुरसी रही कि चल जाई. ओने मुख्यमंत्री आवास के सुरक्षा बढ़ा दिहल गइल बा.\nसीबीएसई के दसवीं आ बारहवीं के परीक्षा2मार्च से शुरू होखी. दसवीं के परीक्षा 26 मार्च ले आ बारहवीं के परीक्षा 17 अप्रेल ले पूरा हो जाई.


बतकुच्चन – १०४ – Anjoria\nApr 3, 2013 बतकुच्चन\n“डोलिए में अइनीं, डोलिए में गइनीं, डोलिए में रहि गइल पेट. ए सासु जी तोहरे किरिया सईंया से नाहीं भेंट.”\nएक जमाना रहुवे छायावादी कवियन के. बात के घुमा के अइसे कहीहें कि कुछ लोग बूझी कुछ ना. कविता के खजुराहो जस होला छायावादी कविता. जे उपरे उपर अझूराइल से भितरी पइठ ना पाई आ जे समुझ गइल ओकरा बाहर रुके के कवनो कारण ना रहि जाई. याद आवत बा उहो गीत, – लागल चुनरी में दाग छोड़ाईं कइसे, घर जाईं कइसे. आ कबीर के कहल कि, – दास कबीर जतन से ओढ़ी, जस के तस धरि दी्न्हि चदरिया. एह कवितन में भक्ति रस वाली बात प्रेम रस में पगा के कहल जात रहुवे बा घुमा फिरा के. हमरो शुरू करे के मन रहे चईता के एगो लाइन से कि, – आ हो सुरसति मतवा जोड़ीले दुनु हथवा, हो रामा, कंठे सुरवा / कंठे सुरवा होखऽ ना सहईया, हो रामा, कंठे सुरवा. काहे कि आजु जब रउरा सभे पढ़त बानी त चईत के महीना शुरू हो गइल बा. आ भर महीना फगुआ गीतन के सीजन का बाद अब चईता के सीजन आ चलल बा. अलग बाति बा कि आधुनिकता के दउड़ में परंपरा भुलात चल गइल बा. एही भुलइला बिसरइला से निकाले खातिर माता सरस्वती के वंदना कइल जाला.\nसुमिरन खाली यादे कइल ना होखे, साथे जुड़ल होला भक्ति भाव, प्रेम भाव, आदर भाव. अब बतकुच्चन में हम ना त गाइलें ना बजाइले. बस कोशिश रहेला कि भुलाइल बिसराइल जात भोजपुरी शब्दन के नया तरीका से याद कर के नवहियन के ओह शब्दन के इस्तेमाल करे के बढ़ावा दिहल जाव. कबो कबो समय का बहाव में बतकुच्चन बहियो जाला आ मुद्दा से फरका हो जाला. आजु अपना सोर से जुड़ल रहे के कोशिश रही. कहल जाला कि राग रसोईया पागड़ी कबो कबो बन जाव. थोक भाव में साहित्य ना लिखाव. कई दिन ले दिमाग में बात उमड़ेले घुमड़ेले तब जा के कुछ लिखा पाला, रचा पाला. ठीक ओही तरह जइसे कि कोख में नौ महीना पलइला का बादे ऊ होला जवना से कवनो एहवाति अलवाँति बन जाले. हालांकि अलवाँति बने ला एहवाति होखल जरूरी ना होखे आ कुछ लोग आन डिमांडो लिखत रहेला आ बढ़िया से लिख लेला. बाकिर कहाँ राजा भोज कहाँ गंगूआ तेली! ओह लोग से एह बतबनवा के कवन तुलना. से हम लवटत बानी एहवाति आ अलवाँति पर.\nएहवाति बिआहले ना सधवा औरत के कहल जाला. बिआहल त विधवो औरत होले. अब एह धवा के राज हमरा नइखे मालूम कि कइसे एह धवा का साथे सधवा बनि जाला आ बे धवा के विधवा. कुछ भाषा विज्ञानी बता सकीहें त बहुते खुशी होखी. एहवाति सधवा औरत के कहल जाला आ एहवात सुहाग के. आ अलवाँति नया नया महतारी बनल औरत के कहल जाला. जेकरा गोदी में लइकी भा लइका खेलत होखे. कहे वाला कहि जइहें कि त अलवांति बने ला एहवाति होखल कहाँ जरूरी बा. पुरनके जमाना से चलल आवत बा. कुंती कहाँ एहवाति रहली जब कर्ण से अलवाँति भइल रही. बात मानत बानी बाकिर तब नारी सशक्तिकरण के जमाना ना रहुवे से कुंती के ऊ बात लुकावे छिपावे पड़ल रहुवे. बाकिर कब ले? आखिर में त बात सभका सोझा अइबे कइल. खैर खून खाँसी खुशी बैर प्रीत मधुपान . रहिमन दाबे ना दबे जाने सकल जहान.\nअब चलत चलत सोचऽतानी कि ओह पतोहियो के बात कहले जाईं कि कइसे सईंया से भेंट भइला बिना ओकर पेट रहि गइल रहे. एहमें बतावल गइल बा कि आदमी महतारी का पेट का डोली से आवेला, मरला का बाद टिकठी का डोली पर जाला बाकिर कवि के मन में भगवान के भक्ति भाव जनम का पहिलहीं से उपज गइल जबकि ओकरा भगवान से कबो भेंट ना भइल.\nOne thought on “बतकुच्चन – १०४”\nसंपादक जी राउर बतकुच्चन में बहुत जानकारी वाला बात राहिला .आ पढ़े में भी बहुत मजा आवेला .राउर बतकुच्चन के एगो मोटा किताब भी छप सकेला .


जेएनयू – टटका खबर\nमशहूर हिन्दी साहित्यकार आ आलोचक रहल बँवारा राह के राही नामवर सिंह के काल्हु रात 92 बरीस के उमिर में गंगालाभ हो गइल. एने कई दिन से ऊ बीमार रहलें आ दिल्ली एम्स में इलाज खातिर भरती रहलन. ओहिजे उनुकर मोत हो गइल. 28 जुलाई 1926 का दिने बनारस के एगो गाँव में जनमल नामवर\nटटका जानकारी आजु हिन्दी दिवस ह. आजुए जेएनयू के छात्रसंघ चुनाव के रिजल्ट आवे वाला बा. जिउतिया परसो 16 सितंबर के मनावल जाई. 13 सितंबर के पड़ल वोट 16 सितंबर के गिनल जाई. 17 सितंबर के विश्वकर्मा जयन्ती आ नरेन्द्र मोदी के जन्म दिन पड़ी. ओही दिन चीन के राष्ट्रपति भारत यात्रा पर अइहें आ


फेसबुक लाइव में मिले सुर से सुर! | Khabar Lahariya (खबर लहरिया)\nखबर लहरिया » फेसबुक लाइव में मिले सुर से सुर!\nफेसबुक लाइव में मिले सुर से सुर!\nद्वारा लिखित खबर लहरिया June 22, 2018 21 बार देखा गया\nझूठी खबरों से लड़ने, महिलाओं और बच्चों के लिए काम करने वाली आईपीएस रीमा राजेश्वरी\nनुक्‍कड़ नाटक करने झारखंड पहुंची5लड़कियों से गैंगरेप


टटका खबर, शनीचर, वैशाख अँजोरिया एकादशी. 2078 विक्रमी – टटका खबर\nMay 22, 2021 कांग्रेसी टूलकिट, कोरोना वैक्सिन, जौनपुर, पश्चिम बंगाल, ममता बनर्जी, रोहतास, सारण, सुन्दरलाल बहुगुणा, सेनारी नरसंहार\nपद्म विभूषण से सम्मानित प्रख्यात पर्यावरणविद सुंदर लाल बहुगुणा के 94 बरीस का उमिर में काल्हु शुक का दिने कोरोना से मौत हो गइल. बाद में उऩुकर अंतिम संस्कार राजकीय समामान का साथे कइल गइल.\nजहाँ जहाँ देश के विरोधी गोलन के सरकार बा ओहिजो कोरोना वैक्सिन के जान-बूझ के खराब कइल जा रहल बा. कुछेक राज्य सरकारन के 400 रुपिया में देश में बनल वैक्सिन खरीदल मंजूर नइखे बाकिर विदेशी वैक्सिनन के हजार रुपिया से बेसिओ दे के खरीदे में एतराज नइखे. देखीं आ जानीं कि देश विरोधी गोल कतना नीचतई पर उतर सकेलें. जसहीं कांग्रेसी टूलकिट चरचा में आइल ओकरा बाद से मरीजन के बढ़ल, आक्यीजन के कमी, अस्पतालन में बेड के कमी, दवाईयन के कमी, वैक्सिन के कमी बगैरह खबर आइल कम हो गइल बा. बाकिर सोशल मीडिया प्लेटफार्मन के रवैया चिन्ताजनक रुप से भारत हित का खिलाफ सामने आइल बा. केन्द्र सरकार के समय रहते एह प्लेटफार्मन के नकेल कसल जरुरी हो गइल बा.\nपटना हाई कोर्ट काल्हु शुक का दिने सुनावल अपना फैसला में सबूतन का कमी से सेनारी नरसंहार के सगरी 13 दोषियन के बरी कर दिहलसि. न्यायालय के एह फैसला से लोग के नाराजगी देखल जा रहल बा. जान जाईं कि 18 मार्च 1999 का रात में नक्सलियन के गिरोह सेनारी पर धावा बोल के 34 गो भूमिहारन के खून क दिहले रहले सँ. जहानाबाद के जिला अदालत एह नरसंहार के 10 गो दोषियन के फांसी आ तीन गो के उमिर कैद के सजा सुनवले रहुवे. बाकिर बँवारा गिरोह के पकड़ देश के व्यवस्था पर अबहियों अइसन भारी बा कि ऊ जिला अदालत के फैसला का बाद हाई कोर्ट में अपील करा के सगरी दोषियन के रिहाई हासिल करा लिहलसि. अब एह नरसंहार प्रभावित लोग माँग करत बा कि राज्य सरकार एह फैसला का खिलाफ सुप्रीम कोर्ट से गोहार करे. जाच करे जोग बा कि सेनारी नरसंहार का समय मुख्यमंत्री रहली लालू के मेहरारु राबड़ी देवी आ ऊ आपना भूमिहार विरोधी राजनीति का चलते घटना का बाद सेनारी ना गइल रहली.\nविधायकी हरला का बादो पश्चिम बंगाल के सीएम बनल ममता बनर्जी अब अपना पुरनका सीट भवानीपुर से चुनाव जीत के विधायक बने के तइयारी में बाड़ी. भवानीपुर से विधायक शोभनदेब चट्टोपाध्याय इस्तीफा दे दिहले बाड़न जवना के सकारिओ लीहल गइल बा. ममता के विश्वस्तन में शामिल शोभनदेव के अब खरदाह से मौका दीहल जाई, जहाँ पिछला दौर में एगो उमीदवार के मौत से चुनाव ना हो सकल रहुवे.\nकलकत्ता हाई कोर्ट नारदा स्टिंग मामिला में गिरफ्तार तृणमूल कांग्रेस के दू गो मंत्रियन समेत चारो नेतवन के अब होम अरेस्ट में राखे के आदेश दिहले बावे. सीबीआई एह लोग के अपना कस्टडी में ले के पूछताछ कइल चाहत रहुवे बाकिर सीबीआई अदालत से एह लोग के जमानत मिल गइल रहुवे. तब सीबीआई हाई कोर्य में गोहार लगवलसि आ हाई कोर्ट सीबीआई अदालत के फैसला पर रोक लगा दिहलसि. बाकिर ओह स्टे के हटावे का बारे में पीठ के दुनु जज एकमत ना हो सकलें. अब एह मामिला के दोसरा बड़हन पीठ का सोझा भेजल जाई. अब जबले बड़हन पीठ एह मामिला के सुनवाई क के आपन फैसला नइखे दे देत तबले ई चारो महानुभाव अपना अपना घर में नजरबंद रहीहें.\nमहाराष्ट्र के गढ़चिरौली में पुलिस आ नक्सलियन के बीच भइल मुठभेड़ में काल्हु शुक का दिने नाहियो त एक दर्जन से बेसी नक्सलियन के मार गिरावल गइल. मुठभेड़ एटापल्ली के कोटमी के जंगल में भइल जहाँ ई नक्सली अपना बइठक ला बिटोराइल रहलन स.\nहाल ही में आइल ताउते चक्रवाती तूफान में मरल लोगन के परिवार के प्रधानमंत्री राहत कोष से दू दू लाख रुपिया के सहायता दीहल जाई. तूफान प्रभावित सगरी राज्य सरकारन से कहल गइल बा कि तूफान से भइल जानमाल के नुकसान के रपट केन्द्र सरकार के भेजल जाव.\nशुक का दिनो शेयर बाजार में जबरदस्त तेजी देखल गइल. सेंसेक्स 976 अंक आ निफ्टी 269 अंक बढ़ के बंद भइल.\nइजरायल आ फिलिस्तीन के बीच युद्धबंदी का बाद अब शान्ति लउकत बा बाकिर इजरायल साफ कहले बा कि अगर हमास का तरफ से कवनो उल्लंघन भइल त कड़ेर जबाब दीहल जाई.\nराजद नेता तेजस्वी यादव माँग कइले बाड़न कि कोरोना का चलते टार दीहल गइल पंचायत चुनाव के देखत पहिले से चुनाइल पंचायत प्रतिनिधियन के कार्यकाल चुनाव होखे तक बढ़ा दीहल जाव.\nजौनपुर जिला के सरपतहां इलाका में पिछला 16 मई के भइल एगो लइकी के हत्या के मामिला के खुलासा करत पुलिस ओह लइकी के आशिक के गिरफ्तार कर लिहले बिया. आशिक ओकर फूफेरा भाई रहुवे आ एही चलते दुनु परिवार एह आशिकी का खिलाफ रहुवे.\nसारण जिला में भइल दू गो सड़क हादसन में एगो औरत के मौत हो गइल आ छह जने घवाहिल हो गइलें. एगो हादसा गड़खा इलाका में भइल जवना में बाइक से अपना भाई का साथे नइहर से लवटत नयागांव इलाका के डुमरीअड्डा गांव में बिआहल औरत के मौत हो गइल आ भाई घवाहिल हो गइल.दोसर हादसा तरैया इलाका में रामबाग नहर पुल पर भइल जवना में बोलेरो आ पिकअप वैन के टक्कर से बोलेरो सवार पांच जने घवाहिल हो गइलें,\nरोहतास जिला में अवैध बालू लदले 67 गो वाहनन के जब्त करत पुलिस एह धंधा में लागल 13 गो धंधेबाजन के गिरफ्तार क लिहलसि.


शशिमोहन सिंह आ प्रिया कपूर के कमेस्ट्री ‘दिल ले गईल ओढ़निया वाली’ में | CinemaBhojpuri.in\nशशिमोहन सिंह आ प्रिया कपूर के कमेस्ट्री ‘दिल ले गईल ओढ़निया वाली’ में\n- Tagged: शशिमोहन सिंह\t- no comments\tहाल ही में बिहार में रिलीज फिल्म ‘दिल ले गईल ओढ़निया वाली’ के दर्शक खूबे पसन्द करत बाड़े आ एकर सफलता साबित करत बा कि स्वस्थ मनोरंजन वाला समहर पारिवारिक फिल्म दर्शक जरूर पसन्द करेलें. प्रेम के पूजा करे वाला नायक के कइसन हालातन के सामना करे पड़ेला एकरा के खूबसूरती से परदा पर उतारल गइल बा. एहमें दू गो जोड़ा शशिमोहन सिंह – प्रिया कपूर आ खेसारीलाल यादव – अंजना सिंह के कमेस्ट्री बहुते लाजवाब बा.\nपेशा से एडिशनल एस.पी. आ अभिनेता शशिमोहन सिंह क किरदार प्यार में पागल प्रेमी के बा जे घर के मालिक छतीसगढ़ी अभिनेता रजनीश झांजी के बहिन से प्यार कर लेता. बाद में अपना अपना प्रेमी के जिंनिगी बचावे खातिर प्रेमिका प्रिया कपूर खुद मौत के गले लगा लेत बाड़ी. जिनिगी आ मौत का बीच प्यार के एह लड़ाई में दुनु कलाकार बढ़िया अभिनय कइले बाड़ें. बालाजी सिने विजन का बैनर में बनल एह फिल्म के निर्माता राजेश सिंह आ पप्पू भाई, अउर क्रिएटिव निर्माता आशीष एस. ठाकुर हउवें. निर्देशक अरविन्द चौबे. का निर्देशन भी लाजवाब है.\nमिलत जुलतछत्तीस गढ़ के स्टार शशिमोहन सिंह का नया अवतार (2)छत्तीस गढ़ के स्टार शशिमोहन सिंह का नया अवतार (2)शशिमोहन सिंह के “दिल ले गईल ओढनिया वाली” (2)छत्तीसगढ़ी अभिनेता शशिमोहन सिंह व्यस्त बाड़े भोजपुरी सिनेमा में (2)बिग म्युजिक अवार्ड क प्रमोटर बनली पाखी हेगड़े (1)To the official site of Related Posts via Taxonomies.\tLeaveaReply Cancel reply


दुइ धारकाे बीचमा धिताेपत्र बाेर्ड , के गर्ला १० कित्ते नीति ? - DURBAR TIMES\nHomeEconomyदुइ धारकाे बीचमा धिताेपत्र बाेर्ड , के गर्ला १० कित्ते नीति ?\nदुइ धारकाे बीचमा धिताेपत्र बाेर्ड , के गर्ला १० कित्ते नीति ?\nPrevious articleमहिला लघुवित्तकाे मूल्यमा लाग्याे सर्किट , कति पुग्याे मूल्य ?\nNext articleभारतमा कोरोना सङ्क्रमित संख्या एक करोड ५३ लाख नाघ्यो


शुभी के प्यार में ‘हीरो’ बने प्रवेशलाल – Anjoria\nशुभी के प्यार में ‘हीरो’ बने प्रवेशलाल\nसिनेमा भोजपुरी के स्टाईलिश स्टार प्रवेशलाल यादव हसीन अदाकारा शुभी शर्मा के प्यार में ‘हीरो’ बन गइल बाड़न आ शुभी के हासिल करे ला सगरी दुश्मनन के खतम करे में लागल बाड़न. प्रवेश अह फिल्म में जहां खतरनाक एक्शन करत नजर अइहें ओहिजे शुभी क संगे पिरितियो निभइहें. एह फिलिम में कुछ अलगे किसिम के लव स्टोरी देखल जाई. पहिले प्रवेश शुभी के दिवाना बनीहें आ फेर शुभी प्रवेश के दिवानी बन जइहें.\nनिरहुआ इंटरटेनमेंट प्रा०लि० के बैनर तले बनल एह फिल्म के निर्माता निर्देशक जी.सुब्बाराव हउवें आ फिल्म के प्रदर्शन एही जून में कइल जाई.\nखेसारीलाल के लाजवाब रिकार्ड\nचरचा में बाड़न ब्रजेश त्रिपाठी


कैमूर – Page5– टटका खबर\nगाँवे के लड़िकी भगा के राखे वाला नवही गिरफ्तार\nकैमूर जिला के करमचट का बरांव गांव के एगो लड़िकी के ओही गाँव के हरिओम पासवान भगा ले गइल रहुवे. लड़िकी के गुमशुदगी के शिकायत लड़िकि के बाप थाना में लिखवा दिहले रहल. बाद में पता चलल कि दुनु कहाँ बाड़े त पुलिस थानाध्यक्ष सुनील पाणंडेय के नेतृत्व में छापा मार के दुनु के पकड़\nमोहनिया अस्पताल के डाक्टर पर जानलेवा हमला\nकाल्हु अतवार का दिने मोहनिया सबडिवीजनल हास्पीटल के उपाधीक्षक डा॰ बी अंसारी पर कुछ लोग जानलेवा हमला कर दिहलसि जवना का बाद उनुका के बहुते गंभीर हालत में वाराणसी रेफर कर दिहल गइल. एह हमला का बाद डाक्टर लोग हड़ताल पर चल गइल बा आ कैमूर के जिलाधिकारी का निहोरा का बावजूद इमरजेन्सीओ नइखे चले\nकैमूर सड़क हादसा में एगो मुखिया के मौत\nकुदरा बाजार के गुरुनानक लाइन होटल का लगे खड़ा एगो ट्रक से एगो मोटरसाइकिल आ टकराइल. एह टक्कर का चलते मोटरसाइकिल पर सवार खनेठी गाँव के मुखिया प्रेमचंद पासवान आ जितेन्द्र सिहं के मौत हो गइल. तिसरका सवार रोहतास जिला के गम्हरिया गाँव के अमित पासवान घवाहिल हो गइल. तीनो जने एगो बारात से लवटत\nविधायक अंबिका यादव के भतीजा के गोली लागल\nकैमूर जिला के छतरपुरा गांव में आजु राजद विधायक अम्बिका यादव के भतीजा विनोद यादव के दिनदहाड़े गोली मार के घाहिल कर दिहल गइल. बतावल जात बा कि बदमाश उनुका के लूटल चाहत रहलें बाकिर गोली लगला का बावजूद विनोद यादव आपन मोटर साइकिल चलावत भाग गइलन. खून गिरला का चलते तिरोजपुर गाँव का लगे\nथाना प्रभारी निलंबित\nकैमूर जिला के मोहनियाँ थाना के प्रभारी मिथिलेश जायसवाल के एगो मामिला में दोषी पवला का बाद निलंबित कर दिहल गइल बा.\nकार से एगो छात्र कचराइल\nकैमूर जिला में राष्ट्रीय राज मार्ग संख्या दू पर पिपरियां मोड़ का लगे शनिचर का दिने एगो आठ साल के छात्र एगो तेज रफ्तार कार से कचरा गइल आ ओकर ओहिजे मौत हो गइल. बतावल जात बा कि ऊ आपन फोटो खिंचवावे गइल रहुवे आ लवटत में गाँव का सोझे ओकर मौत हो गइल. कार\nमहादलितन में रेडियो बाँटल गइल\nकैमूर के भगवानपुर प्रखंड में शनिचर का दिने दू गो पंचायत के महादलितन में रेडियो बाँटल गइल. रेडियो बाँटत बीडीओ रामजी पासवान कहलन कि सरकार चाहत बिया कि महादलितन के हर बात के जानकारी मिल पावे आ ऊ लोग आगे बढ़ो.\nमोहनिया इलाका में किसान के हत्या\nकैमूर हिला के मोहनिया इलाका के भरखर गाँव में सोमार के देर साँझ एगो किसान के गोली मार के हत्या कर दिहल गइल. गाँव में तनाव देखत पुलिस अधिकारी ओहिजा कैम्प करत बाड़ें.


जगजीत सिंह (8 फ़रवरी 1941 - 10 अक्टूबर 2011) क नांव बेहद लोकप्रिय ग़ज़ल गायकन में शुमार कईल जाला। उन क संगीत अंत्यंत मधुर रहल और उन क आवाज़ संगीत की साथ खूबसूरती से घुल-मिल जाला। खालिस उर्दू जाने वालन क मिल्कियत समझल जाए वाली, नवाबन की दुनिया में झनके वाला और शायरन की महफ़िलन में वाह-वाह की दाद प इतराए वाली ग़ज़लन के आम आदमी तक पहुंचवले क श्रेय अगर केहू के पहिले पहल देवे के होखे त जगजीत सिंह क ही नांव ज़बान प आवेला। उन क ग़ज़ल न सिर्फ़ उर्दू की कम जानकारन की बीच शेरो-शायरी की समझ में इज़ाफ़ा कईली स बल्कि ग़ालिब, मीर, मजाज़, जोश और फ़िराक़ जैसन शायरन से भी उन क परिचय करवली स।\nसाल 2003 में भुबनेश्वर में एगो कार्यक्रम के दौरान जगजीत सिंह\nजगमोहन सिंह धीमन\n(1941-02-08)8 फरवरी 1941\nश्री गंगानगर, बीकानेर राज, राजपुताना एजेंसी, ब्रिटिश भारत\n10 अक्टूबर 2011(2011-10-10) (उमिर 70)\nचित्रा सिंह (बि. 1969)\nग़ज़ल, शास्त्रीय, भक्ती, लोक संगीत\nगला, हारमोनियम, तानपूरा, पियानो\nईएमआइ, एचएमवी, सारेगामा, यूनिवर्सल, सोनी बीएमजी, सीबीएस, पौलीडोर, टिप्स, वीनस, टी-सीरीज, मैग्ना साउंड, बिग, टाइम्स\nजगजीत सिंह के सन 2003 में भारत सरकार द्वारा कला की क्षेत्र में पद्म भूषण से सम्मानित कईल गइल। फरवरी 2014 में इनकी सम्मान व स्मृति में दुगो डाक टिकट भी जारी कईल गइल।\n2 संगीत क सफ़र\nजगजीत जी क जन्म 8 फरवरी 1941 (मृत्यु 10 ऑक्टोबर 2011) के राजस्थान की गंगानगर में भइल रहे। पिता सरदार अमर सिंह धमानी भारत सरकार क कर्मचारी रह न। जगजीत जी क परिवार मूलतः पंजाब (भारत) की रोपड़ ज़िला की दल्ला गांव क रहे वाला ह। मां बच्चन कौर पंजाब क ही समरल्ला की उट्टालन गांव क रहे वाला रहली।  जगजीत क बचपन का नांव जीत रहे। करोड़ों सुने वाला श्रोता लोगन की चलते सिंह साहब कुछ ही दशक में जग के जीते वाला जगजीत बन गई न। शुरूआती शिक्षा गंगानगर की खालसा स्कूल में भइल और बाद में पढ़े खातिर जालंधर आ गई न। डीएवी कॉलेज से स्नातक क डिग्री लीह न और एकरी बाद कुरूक्षेत्र विश्वविद्यालय से इतिहास में पोस्ट ग्रेजुएशन कई न।\nइन क पढ़ाई में दिलचस्पी कम रहे। कई क्लास मे त दू- दू साल गुज़रल। एक बेर आपन चचेरी बोहीन की शादी में जमल महिला मंडली की बैठक में जाके गीत गावे लग न। पूछले प कहें कि सिंगर नहीं बनती त धोबी होतीं। पिता के इजाज़त की बग़ैर फ़िल्म देखल और टाकीज में गेट कीपर के घूस देके हॉल में घुसल आदत रहे।\nसंगीत क सफ़रसंपादन\nबचपन में अपनी पिताजी से संगीत विरासत में मिलल रहे। गंगानगर में ही पंडित छगन लाल शर्मा की सानिध्य में दू साल ले शास्त्रीय संगीत सीखले क शुरूआत कई न। आगे जाकर सैनिया घराना की उस्ताद जमाल ख़ान साहब से ख्याल, ठुमरी और ध्रुपद क बारीकी सीख न। पिता क ख़्वाहिश रहे कि उन क बेटा भारतीय प्रशासनिक सेवा (आईएएस) में जाए लेकिन जगजीत जी प त गायक बनले क धुन सवार रहे। कुरुक्षेत्र विश्वविद्यालय में पढ़ाई की दौरान संगीत में उन क दिलचस्पी देख के कुलपति प्रोफ़ेसर सूरजभान जगजीत सिंह जी के बहुत उत्साहित कई न। उनहीं की कहले प उ 1965 में मुंबई आ गई न। एही जा से संघर्ष क दौर शुरू भइल। उ पेइंग गेस्ट की तौर पर रहें और विज्ञापनन खातिर जिंगल्स गाके या शादी-समारोह वगैरह में गाके रोज़ी रोटी का जुगाड़ करें। 1967 में जगजीत जी क मुलाक़ात चित्रा जी से भइल। दू साल बाद दुनुं 1969 में परिणय सूत्र में बंध गइल लो।.\n↑ "PM Manmohan Singh releases Stamp to Honor Jagjit Singh". IANS. news.biharprabha.com. Retrieved 8 February 2014.\n↑ 3.0 3.1 Sawhney, Anubha (10 November 2002). "Unforgettable moments with Jagjit Singh". Times of India. Retrieved 11 January 2012.\n↑ 4.0 4.1 Nazir, Asjad (25 October 2011). "Jagjit Singh obituary". The Guardian. London. Retrieved 11 January 2012.\nविकिमीडिया कॉमंस पर संबंधित मीडिया Jagjit Singh पर मौजूद बा।\nJagjit Singh on BBC\n"https://bh.wikipedia.org/w/index.php?title=जगजीत_सिंह&oldid=722483" से लिहल गइल\nLast edited on 20 जून 2022, at 14:48\nएह पन्ना पर आखिरी बेर संपादन 20 जून 2022 के 14:48 बजे भइल रहल।


दिल्ली में मनावल गइल अन्तर्राष्ट्रीय मातृभाषा दिवस – Anjoria\n२१ फरवरी के दिने दुनिया अपना-अपना मातृभाषा के इयाद करेला. मातृभाषा माने माईभासा. माई के भाषा, माई के गोदी में खेलत-खात सीखल भासा, जवना में पहिला बेर माई के माई कहल सिखावल जाला. मातृभाषा का बारे में महाकवि रविन्द्रनाथ टैगोर के कहना रहल – हमनी के दू गो महतारी के गोदी में जनम लिहले बानी जा. एगो महतारी जे एह शरीर के जनम दिहली आ एगो ऊ जे बोले के, समुझे के, सीखे के माध्यम दिहली. पिछला २१ फरवरी का दिने दिल्ली का हिंदी भवन में मैथिली-भोजपुरी अकादमी का ओर से ‘वैश्वीकरन के संदर्भ में मातृभाषा की चुनौती व समाधन’ विषय पर परिचर्चा क के मैथिली-भोजपुरी के लोग आपन-आपन माईभाषा के इयाद कइल.\nकार्यक्रम के उद्घाटन मैथिली-भोजपुरी के दस गो विद्वान लोग मिलके कइल. अध्यक्षता कइलीं मैथिली-भोजपुरी साहित्यकार गंगेश गुजन. अकादमी के सचिव राजेश सचदेवा मातृभाषा के महत्व बतवलन. जवाहर लाल नेहरू विश्वविद्यालय के छात्र उत्पल कुमार भोजपुरी के वैदिक दर्शन करवलन. भोजपुरी भलहीं सरकार आ राजनीति करेवाला लोगन के अपेक्षा के शिकार होखे, हमनी के आपन भोजपुरी भाषा पे बहुते गर्व करे चाहीं. भोजपुरी सिर्फ एगो भाषा ना होके वेद के शाखा हउए. मैथिली के साहित्यकार डा॰ मणिभूषण मिश्र जी कहलन – रउरा के केहू एक थप्पड़ मार दिही त ओहघरी अचानक रउरा मुहँ से जवना भाषा में गारी निकली, ओही भाषा के मातृभाषा कहल जाला. कहल जाला सउँसे भारतीय भाषा के जड़ संस्कृत में छिपल बा. महाकवि विद्यापतिओ मानत रहनी कि देशी भाषा सभकेहू के नीक लागेला. एही से उ अपने भाषा में गीतन के रचना कइलन.\nमंच संचालक करत युवा कवि, साहित्यकार आ चिंतक संतोष कुमार सवाल उठलन कि मैथिली-भोजपुरी चाहे कवनो भाषा पे वैश्वीकरन के दबाव नया बात ह कि शुरू से बा जब वैदिक काल, मुगल काल आ बाद में अंग्रेज लोग आइल त उ लोग भारतीय भाषा के केतना विकास कइल? का हमनी के भारत में कबो कवनो भाषा नीति रहल, जवन कवनो भारतीय भासन के जिन्दा राखे के भार उठावे?\nमैथिली रचनाकार मिथलेश कुमार झा बतवलन कि कवनो भाषा आपन माटी से जुड़ल रहेला. भाषा माटी से जुड़ के तबतक ना फरी-फुलाई, जबले ओह भाषा के प्राथमिक शिक्षा में ना जोड़ल जाई. परिचर्चा में चर्चा करत भाषा वैज्ञानिक डा॰ राजेन्द्र प्रसाद भोजपुरी के महत्व पे प्रकाश डालत कहलन – भोजपुरी के जेतना शब्द बाड़ी सं, पियोर भोजपुरी के हई सं. भोजपुरी के एक-एक शब्दन से अनेकन शब्द बनेला आ बनावे के गुजाइशो बा. हिन्दी के एक शब्द से अनेकन शब्द ना बने. सबसे मजेदार बात बा कि हिन्दी शब्द हिन्दी के ना हउए. हिन्दी के पहिल डिक्शनरी, व्याकरण आ इतिहास लिखेवाला आदमी अंग्रेज लोग रहे.\nमैथिली-भोजपुरी अकादमी के उपाध्यक्ष अजीत दूबे केन्द्र सरकार से आपन नाराजगी जतावत कहलीं कि केन्द्र सरकार के इच्छा शक्ति के कमी के शिकार बिया हमनी के भोजपुरी. हमनी के बहुते उम्मीद रहुवे जब चिदंबरम साहब भोजपुरी में ‘ हम रउरा सभे के भावना बुझत बानी’ बोल के अश्वासन दिहले रहले. अब बुझाता उ खाली ताली बजवावे वाली बात रहे. हर पार्टी के नेता लोग कहेला कि दिल्ली के विकास में बिहार, उतर प्रदेश आ झारखंड़ के लोगन के योगदान रहल बा. हम दिल्ली सरकार के पास जाइब आ दिल्ली में पंजाब-हरियाणा के तर्ज पे ‘प्रवासी वेलफेयर बोर्ड’ के निर्माण करे के प्रस्ताव राखब. भोजपुरी के डा॰ गुरूचरण सिंह के कहना रहे कि मैथिली-भोजपुरी छोटमन वाली भासा ना हईं सँ ई सम्पूर्णता में जीए वाली भाषा हई सं. वैश्विकरण के चितां करे के चाहीं. एकर चिंता अगर रउरा अंदर से मिट जाइ त अपना संस्कार के वजूदो मिट जाई. भोजपुरी कवि विनय कुमार शुक्ला अपना भाषा ला आवाज बुलंद करे करावे प जोर दिहलन.\nकुल मिला के ई छोट-मोट कार्यक्रम बौद्विकता से भरल रहे. अपना माईभाषा दिवस में शामिल होखे खातिर कुछ विशिष्ठ लोग जइसे कि महेन्द्र प्रसाद सिंह, भोजपुरी पंचायत के संपादक कुलदीप, हेलो भोजपुरी के संपादक राजकुमार अनुरागी, देवेन्द्र तिवारी, मनोज भावुक, देवकान्त पांड़ेय, शिखा खरे, उदय नरायण सिंह वगैरह लोगन से सभागार खचा-खच भरल रहे. सभे आंनदित होके मातृभाषा दिवस मनावल. हम त बस अतने कहब जय मातृभाषा! जय मैथिली! जय भोजपुरी!\nPrevious Post: मुंबई में जमल अदालत के रंग जब देखेवालन के समुद्र उमड़ल\nNext Post: महाशिवरात्रि के अवसर पर\nबहुत अच्छा बा हमार काम भोजपुरी के लेकर ब जेकरा में हम ई वेबसाइट के लेके काम कर तानी एकरा के और बेहतर बनावल जा सकता\nरिपोर्ट से भोजपुरी के सुगबुगाहट के पता चलता । आदरणीय गंगेश गुंजन जी के अध्यक्षता से आयोजन के मान बढ़ल ।\nमाई के भाषा जइसन मिठ कवनो भाषा नइखे …….


सैटेलाइट इमेज - विकिपीडिया\nभारत के सैटलाइट इमेज, नासा, SNPP/VIIRS इमेज, 2017\nसैटेलाइट इमेज चाहे सैटेलाइट इमेजरी (अंगरेजी: Satellite imagery), जेकरा के उपग्रह चित्र चाहे सैटेलाइट फोटो भी कहल जाला, सैटेलाइट (उपग्रह) पर लागल सेंसर सभ से पृथिवी के धरातल के कौनों हिस्सा के फोटो होखे लीं। सैटेलाइट के इस्तेमाल से पृथ्वी के फोटो लिहल रिमोट सेंसिंग के बिधा के अंतर्गत आवे ला आ अइसन सैटेलाइट सभ जे ई फोटो खींचे लें इमेजिंग सैटेलाइट (फोटो खींचे वाला सैटेलाइट), अर्थ ऑब्जरवेशन सैटेलाइट भा रिमोट सेंसिंग सैटेलाइट कहालें। ई सैटेलाइट बिभिन्न देसन के सरकार द्वारा चाहे प्राइवेट कंपनी सभ द्वारा ऑपरेट कइल जा रहल बाड़ें।\nसैटेलाइट इमेज सभ के बिबिध तरीका के इस्तेमाल बाटे जे सेना आ सरकार द्वारा जासूसी से ले के पर्यावरण संबंधी रिसर्च आ मानिटरिंग, नक्शा बनावे आ अउरी बिबिध क्षेत्रशामिल बाड़ें। एह फोटो सभ के इस्तेमाल जीआइएस में आँकड़ा (डेटा) के रूप में होला। भूगोल आ भूगोलीय रिसर्च में सैटेलाइट इमेज के खास महत्व बाटे आ ई एक किसिम के भूगोलीय आँकड़ा के रूप से इस्तेमाल होखे लीं।\n1 डेटा के बिसेसता\n2.1 स्पेशियल रिजोल्यूशन\n2.2 स्पेक्ट्रल रिजोल्यूशन के आधार पर\n2.3 मौसम बिज्ञान में\n3 सैटेलाइट सभ आ डेटा प्रोडक्ट\n3.1 सरकारी संस्था सभ द्वारा\n3.2 निजी कंपनी सैटेलाइट आ प्रोडक्ट\nडेटा के बिसेसता[संपादन करीं]\nकौनों सैटेलाइट इमेज के मुख्य चीज होला ओकर बिबिध किसिम के रिजोल्यूशन। कौनों किसिम के रिमोट सेंसिंग में फोटो भा इमेज डेटा के रिजोल्यूशन मुख्य रूप से चार किसिम के होखे लीं — स्पेशियल, टेम्पोरल, स्पेक्ट्रल आ रेडियोमीट्रिक रिजोल्यूशन। सैटेलाइटो सभ के लिहल इमेज में ई चारों तरह के रिजोल्यूशन होखे लीं आ डेटा के बिसेसता भा प्रकार बतावे में इनहन के इस्तेमाल होला। कुछ किसिम के इमेज सभ में पाँचवा, ज्योमेट्रिक रिजोल्यूशन, के बिसेसता के भी बतावल जाला आ धियान में रखल जाला।\nचार किसिम के रिजोल्यूशन बाड़ें:\nस्पेशियल रिजोल्यूशन — एह बात के बतावे ला कि इमेज में केतना छोटहन से छोटहन चीज के अलगा से पहिचानल आ चिन्हित कइल जा सके ला। सैटेलाइट इमेज में ई आमतौर पर मीटर में बतावल जाला। उदाहरण खातिर 1 मीटर (1m) रिजोल्यूशन के इमेज के मतलब ई होखी की एह में एक ठो पिक्सेल जमीन पर 1×1 मीटर के एरिया कभर क के देखलावत बाटे।\nटेम्पोरल रिजोल्यूशन — के मतलब होला कि केतना समय के आँतर पर ओही सेम इलाका के फोटो लिहल जा रहल बा। उदाहरण खातिर अगर 14 दिन टेम्पोरल रिजोल्यूशन होखे तब एकर मतलब होखी कि हर 14 दिन के अंतर दे के सैटेलाइट कौनों इलाका के ऊपर के गुजरे ला आ ओह इलाका के फोटो खींचे ला।\nस्पेक्ट्रल रिजोल्यूशन — इमेज में केतना स्पेक्ट्रल बैंड बाड़ें आ इनहन के रेंज का बाटे। मतलब कि रिकार्ड होखे वाला इलेक्ट्रोमैग्नेटिक रेडियेशन के स्पेक्ट्रम अनुसार केतना हिस्सा में बाँट के इमेज बन रहल बाटे।\nरेडियोमीट्रिक रिजोल्यूशन — ई बतावे ला कि कौनो बैंड में आ रहल रेडियेशन के लेवल के केतना हिस्सा में बाँट के रिकार्ड कइल जा रहल बाटे। उदाहरण खातिर 8 बिट रेडियोमीट्रिक रिजोल्यूशन के मतलब भइल कि पिक्सेल में0से 255 ले के वैल्यू रिकार्ड होखी।\nसैटेलाइट इमेज सभ के अलगा-अलगा आधार पर कई प्रकार में बाँटल जा सके ला:\nस्पेशियल रिजोल्यूशन[संपादन करीं]\nपिक्सेल इमेज के सभसे छोट इकाई होला। इमेज में एगो पिक्सेल जमीन के केतना एरिया के देखा रहल बा एह आधार पर इमेज के स्पेशियल रिजोल्यूशन तय होला। स्पेशियल रिजोल्यूशन आमतौर पर मीटर में लिखल आ बतावल जाला। 10m के रिजोल्यूशन के मतलब भइल कि इमेज एक एक ठो पिक्सेल जमीन पर के 10 मीटर लमहर आ 10 मीटर चाकर हिस्सा के एगो पिक्सेल में कभर करत बा। एह तरीका से ई नंबर जेतना छोट होखी इमेज के रिजोल्यूशन पावर ओतने बेसी आ बेहतर होखी। मने की 10 मीटर के स्पेशियल रिजोल्यूशन वाली इमेज से 1 मीटर स्पेशियल रिजोल्यूशन वाली फोटो में बेसी डिटेल में जानकारी दर्ज होखी काहें की ऊ हर 1×1 मीटर के एरिया खातिर एगो पिक्सेल के इस्तेमाल क रहल होखी।\nएह आधार पर सैटेलाइट इमेज सभ के लो रिजोल्यूशन, मीडियम/मॉडरेट रिजोल्यूशन आ हाई रिजोल्यूशन के इमेज में बाँटल जाला। एह रिजोल्यूशन के आधार पर इमेज के सटीकता (एक्यूरेसी) अलग-अलग होखे लें।\nस्पेक्ट्रल रिजोल्यूशन के आधार पर[संपादन करीं]\nमल्टी-स्पेक्ट्रल इमेज के उदाहरण: कलकत्ता शहर के एगो फाल्स कलर-कंपोजिट इमेज, लैंडसैट सैटेलाइट से लिहल।\nइमेज सभ करिया-सफेद इमेज (ब्लैक&वाईट) होलीं आ इनहन में स्पेक्ट्रम के एगो बड़हन हिस्सा कभर होला जबकि इनहन के स्पेशियल रिजोल्यूशन मल्टी-स्पेक्ट्रल इमेज से बेहतर होला। उदाहरण खातिर, लैंडसैट 8 के ईटीएम सेंसर में पैनक्रोमैटिक इमेज 0.503 — 0.676 माइक्रोमीटर के रेंज में फोटो ले लीं आ एकर स्पेशियल रिजोल्यूशन 15 मीटर होला।\nइमेज में स्पेक्ट्रम के छोट-छोट रेंज सभ में बाँट के कई बैंड बना के इमेज लिहल जालीं। एह अलग-अलग बैंड के इमेज सभ से कलर कंपोजिट इमेज बनावल जा सके लीं।\nबहुत महीन महीन हिस्सा में स्पेक्ट्रम के बाँट के लिहल इमेज होखे लीं।\nमौसम बिज्ञान में[संपादन करीं]\nमौसम बिज्ञान संबंधी आँकड़ा देवे वाली सैटेलाइट इमेज सभ के मुख्य रूप से तीन प्रकार में बाँटल जाला। ई आधार एक तरह से स्पेक्ट्रल रिजोल्यूशन के आधार पर बर्गीकरण हवे जे अलगा-अलगा बैंड के डेटा के मौसम बिज्ञान में उपयोगिता के आधार पर इस्तेमाल कइल जाला।\nदेख्लाई पड़े वाला स्पेक्ट्रम रेंज में लिहल इमेज। मतलब कि देख्लाई पड़े वाला रोशनी के इमेज। ई रात के समय कुछ ना रिकार्ड करे लीं काहें कि ओह समय सुरुज के रोशनी ना पड़ रहे ला आ कौनों प्रकाश पृथ्वी के सतह से लवट के सेंसर ले एह बैंड में ना पहुंचे ला। दिन के समय में ई बादर आ कोहरा के देखे में सभसे उपयोगी होखे लीं। भारतीय मौसम बिज्ञान बिभाग एह इमेज सभ के 0.65µm चैनल के रूप में चिन्हित करे ला आ इनहन के रेंज देखलाई पड़े वाला स्पेक्ट्रम (0.4µm — 0.7µm) होला।\nइंफ्रारेड बैंड में। ई एक तरह से पृथ्वी के कौनों हिस्सा के तापमान के चित्र होला। जहाँ तापमान बेसी होला ओहिजे के एरिया इमेज में बेसी चमकदार (उज्जर) देखलाई पड़े ला। सभसे प्रमुख बात ई कि एह बैंड के इमेज सुरुज के रोशनी पर निर्भर ना होला आ रात के समय भी कामे आवे ला। एह इमेज सभ में बादर के ऊपरी सतह के तापमान के अंजाद लगावल जा सके ला आ एह तरीका से उनहन के ऊँचाई के जानकारी हासिल कइल जा सके ला। भारतीय मौसम बिभाग एकरा के आइआर 1 (10.8 µm) चैनल के रेंज 10-12µm हवे।\nवाटर वेपर चैनल (WV)\nपृथ्वी के गर्मी देखलाई पड़े वाला आ इंफ्रारेड बैंड में बाहर निकसे ला जबकि वायुमंडल में मौजूद पानी के भाप द्वारा एकर कुछ हिस्सा सोख लिहल जाला। एह तरीका से कुछ बिसेस स्पेक्ट्रल बैंड में, जे भाप के कारन सोख लिहल जालें, इमेज लिहले पर ई पता चल जाला कि वायुमंडल में केतना भाप मौजूद बा। भारतीय मौसम बिभाग के इमेज में ई चैनल 6.8 µm के नाँव से जानल जाला आ 6-7 µm के स्पेक्ट्रल बैंड में फोटो खींचे ला जेह में भाप द्वारा रेडियेशन सोखल जाला।\nसैटेलाइट सभ आ डेटा प्रोडक्ट[संपादन करीं]\nसरकारी संस्था सभ द्वारा[संपादन करीं]\nलैंडसैट - सभसे पुरान कुछ सैटेलाइट सिस्टम सभ में से एक बा।\nनिजी कंपनी सैटेलाइट आ प्रोडक्ट[संपादन करीं]\n↑ Jensen, John R. (2009). Remote Sensing of the Environment: An Earth Resource Perspective (English में) (2सरा संस्क.). Pearson Education. पप. 12–25. ISBN 978-81-317-1680-9. पहुँचतिथी 30 दिसंबर 2021.\n↑ 2.0 2.1 2.2 Setyawan, Eric. "Satellite Imagery: Resolution vs. Accuracy". www.intermap.com (English में). पहुँचतिथी 30 दिसंबर 2021.\n↑ "Gisat / Low and Medium Resolution". www.gisat.cz. पहुँचतिथी 30 दिसंबर 2021.\n↑ He, Yuhong; Weng, Qihao (27 जून 2018). High Spatial Resolution Remote Sensing: Data, Analysis, and Applications (English में). CRC Press. ISBN 978-0-429-89299-8. पहुँचतिथी 30 दिसंबर 2021.\n↑ "Fundamemtals of Hyperspectral Remote Sensing". GIS Resources. 13 अगस्त 2013.\n↑ US Department of Commerce, NOAA. "Three types of satellite imagery". www.weather.gov (English में). पहुँचतिथी 30 दिसंबर 2021.\n↑ "Module5- Satellite Images". cimss.ssec.wisc.edu. पहुँचतिथी 30 दिसंबर 2021.\n↑ "Satellite Images". mausam.imd.gov.in. पहुँचतिथी 30 दिसंबर 2021.\n↑ "What is an IR satellite image? | Atmospheric and Oceanic Sciences". atmos.ucla.edu. पहुँचतिथी 30 दिसंबर 2021.\n↑ "CIMSS Water Vapor Imagery Tutorial -- Introduction and History". cimss.ssec.wisc.edu. पहुँचतिथी 30 दिसंबर 2021.\nविकिमीडिया कॉमंस पर संबंधित मीडिया Satellite imagery पर मौजूद बा।\nESA Envisat Meris — 300m — पूरा पृथिवी के अबतक ले के सभसे डिटेल इमेज, यूरोपियन स्पेस एजेंसी के एन्वीसैट मेरिस द्वारा बनावल।\nBlue Marble: Next Generation — पूरा पृथिवी के ट्रू-कलर इमेज।\nWorld Wind — एगो ओपेन सोर्स 3D पृथिवी-निरीक्षण सॉफ्टवेयर, नासा के द्वारा बनावल जे जेपीएल डेटाबेस से आँकड़ा लेला।\nINSAT-3D इमेज — डेली लगभग हर घंटा अपडेट होखे वाली, भारत के मौसम संबंधी इमेज, भारत मौसम बिज्ञान बिभाग के वेबसाइट पर।\n"https://bh.wikipedia.org/w/index.php?title=सैटेलाइट_इमेज&oldid=702444" से लिहल गइल\nभूगोलीय आँकड़ा आ जानकारी\nएह पन्ना पर आखिरी बेर संपादन 30 दिसंबर 2021 के 19:56 बजे भइल रहल।


बिहार में शराब तस्करी के नायाब तरीके, शराब तस्करी पर रोक कब ? – News18 हिंदी\nTop News Of December 2020 | दिसंबर की बड़ी ख़बरें\nबिहार में शराब तस्करी के नायाब तरीके, शराब तस्करी पर रोक कब ?\nDecember 28, 2020, 15:31 IST\nबिहार में शराबबंदी के बावजूद शराब तस्करी के एक के बाद एक नए मामले सामने आ रहे है, कही पर तेल के गैलन में शराब तस्करी की जा रही है, तो कही पर केले के ट्रक में शराब तस्करी की जा रही है, जो पुलिस के लिए एक चुनौती साबित हो रही है.बिहार और झारखंड के ताज़ा ख़बरों के लिए देखते रहिए News18 Bihar/Jharkhand #


Pankaj Kumar Mishra's Page - JaiBhojpuri.com\nMaleGopalganj, BiharIndia Like0members like this\nBlog PostsDiscussionsEventsGroupsPhotosPhoto AlbumsVideos Pankaj Kumar Mishra's Likes Pankaj Kumar Mishra's Friends\nView All Pankaj Kumar Mishra's Page\nशशि कुमार सिंह (SHASHI) leftacomment for Pankaj Kumar Mishra"प्रणाम आ जय भोजपुरी\nजय भोजपुरी"Oct 13, 2012Rajeev Mishra "राजीव भोजपुरिया" leftacomment for Pankaj Kumar Mishra"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Oct 13, 2011शशि कुमार सिंह (SHASHI) leftacomment for Pankaj Kumar Mishra"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट…"Oct 13, 2011Ashutosh Ranjan and Pankaj Kumar Mishra are now friendsOct 14, 2010Pankaj Kumar Mishra updated their profileOct 14, 2010Pankaj Kumar Mishra updated their profile photoOct 14, 2010Pankaj Kumar Mishra leftacomment for नबीन भोजपुरिया ( NB )"सादर प्रणाम आ बहुत-बहुत धन्यवाद"Oct 14, 2010Pankaj Kumar Mishra leftacomment for Ashutosh Ranjan"धन्यवाद| बताई कैसन बानी रवुवा|"Oct 14, 2010Ashutosh Ranjan leftacomment for Pankaj Kumar Mishra"जनमदिन के बहुत बहुत बधाई आ शुभकामना......."Oct 13, 2010नबीन भोजपुरिया ( NB ) leftacomment for Pankaj Kumar Mishra"पंकज जी प्रणाम आ जय भोजपुरी\nजय भोजपुरी जिया भोजपुरी चला जीरादेई"Oct 13, 2010Pankaj Kumar Mishra and Amit kumar singh are now friendsOct 13, 2010Admin leftacomment for Pankaj Kumar Mishra"पंकज जी, फगुआ के बहार प्रतियोगिता के विजेता बनला पर हमनी के बधाई स्वीकार करीं. रउआ से निहोरा बा कि आपन पूरा पता आ फोन/मोबाइल नम्बर हमनी के jaibhojpuri@bhojpuria.com पर ई-मेल क दीं. अगिला 5-6 हफ्ता में रउआ के उपहार मिल जाई. ई प्रतियोगिता अभी भी रउरा…"Feb 20, 2010mrityunjay leftacomment for Pankaj Kumar Mishra"thnks for join"Feb 14, 2010Pankaj Kumar Mishra is nowamember of JaiBhojpuri.comFeb 14, 2010 Welcome Them! RSS\nhum pakka bihari hain\nAt 3:11pm on October 13, 2012, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 11:04am on October 13, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 6:42am on October 13, 2011, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 9:34pm on October 13, 2010, Ashutosh Ranjan said… जनमदिन के बहुत बहुत बधाई आ शुभकामना....... At 8:32pm on October 13, 2010, नबीन भोजपुरिया ( NB ) said… पंकज जी प्रणाम आ जय भोजपुरी\nजय भोजपुरी जिया भोजपुरी चला जीरादेई At 5:50am on February 20, 2010, Admin said… पंकज जी, फगुआ के बहार प्रतियोगिता के विजेता बनला पर हमनी के बधाई स्वीकार करीं. रउआ से निहोरा बा कि आपन पूरा पता आ फोन/मोबाइल नम्बर हमनी के jaibhojpuri@bhojpuria.com पर ई-मेल क दीं. अगिला 5-6 हफ्ता में रउआ के उपहार मिल जाई. ई प्रतियोगिता अभी भी रउरा खातिर खतम नइखे भइल, एही तरह के जज्बा के साथ रउआ साप्ताहिक आ मासिक प्रतियोगिता भी जीत सकेनी. आईं, भोजपुरी खातिर कुछ कइल जाव... At 12:44pm on February 14, 2010, mrityunjay said… thnks for join No comments yet!


मनोज तिवारी के मिलल मुँह माँगल दाम – Anjoria\nमनोज तिवारी हालही में एगो नया रिकार्ड बनवले बाड़न. उनुका के फिल्म “सामने वाली से नैना चार हो गइल” खातिर फिल्म के निर्माता प्रिया बिस्कुट कंपनी एकावन लाख रुपिया के मुँहमाँगल रकम देके साइन कइले बिया. आजु ले कवनो भोजपुरी सितारा के कवनो फिलिम खातिर अतना बड़ रकम नइखे मिलल. एह फिल्म के मुहुर्त होटल नोवाटेल में करावल जा चुकल बा आ जल्दिये एकर शूटिंग गोवा मे शुरु होखे वाला बा. फिल्म के नायिका\nलीजा मलिक, उत्तम कुमार, नंबर वन खलनायक संजय पांडे आ विकासो कुमार के बढ़िया रकम दिहल गइल बा एह फिल्म खातिर.\nमशहूर अभिनेता प्रेम चोपड़ा एही फिल्म से भोजपुरी सिनेमा में प्रवेश करे जा रहल बाड़े. फिल्म के डिजिटल प्रोमो तइयार कर के इंटरनेट पर रिलीज कइल जाई. फिल्म के प्रोमोट करे खातिर कई गो बड़ मोबाइल कंपनी आगा आ रहल बाड़ी सँ. मानल जा रहल बा कि एह फिल्म से भोजपुरी सिनेमा के एगो नया आयाम मिले जा रहल बा.\nGore Gore Gaal of Seema Singh


सपा के कचरा भाजपा का घर में – टटका खबर\nनयी दिल्ली 12 मार्च. सपा गोल के नेता रहल नरेश अग्रवाल आजु भाजपा में शामिल हो गइलन.\nनरेश अग्रवाल भाजपा मुख्यालय में आ के पार्टी के सीनियर नेता आ रेल मंत्री पीयूष गोयल का मौजूदगी में गोल के सदस्य बनलन. एह मौका पर उनुकर कहना रहल कि बिना कवनो राष्ट्रीय पार्टी में रहले सही तरीका से देश सेवा ना कइल जा सके, एही से ऊ भाजपा में शामिल होखत बाड़न. कहलन कि ऊ प्रधानमंत्री नरेन्द्र मोदी आ उत्तर प्रदेश के मुख्यमंत्री योगी आदित्यनाथ से बहुते प्रभावित बाड़न.\nनरेश अग्रवाल के राज्यसभा सांसद वाला कार्यकाल अप्रेल में पूरा हो रहल बा आ संख्या बल का कमी का चलते सपा एके जने के राज्यसभा भेज सकत रहे आ एह ला जया बच्चन के चिकच दे दिहलसि. एह चलते खासा नाराज नरेश अग्रवाल भाजपा में शामिल हो गइलन आ भाजपा उनुका के शामिलो करा लिहलसि. खबर पसरता भाजपा के आम कार्यकर्ता आपन विरोध सोशल मीडिया पर दर्ज करावे लगलन. कुछ देर ले त अच्छा अच्छा आ पोढ़ो लोग एह हवा में बह चलल बाकिर थोड़िके देर बाद लोग सम्हरियो गइल आ एह राजनीतिक मजबूरी भा कौशल पर सवाल उठावल बन्द कर दीहल.\nबाकिर चोर चोरी से जाई त जाई तुम्बाफेरी के आदत ना छोड़ सके. भाजपा मे शामिल होखला का बाद आदत से मजबूर नरेश अग्रवाल अपना बयान में जया बच्चन ला कुछ आपत्तिजनक बोल दिहलन आ भाजपा के ओकरा पर आपन सफाई देबे के पड़ गइल. एही पर एगो टिप्पणी इहो आइल कि सड़क के कचरा घर में ले के आएब त ओकर प्रोसेसिंग त करहीं के पड़ी आ एहमें समय लागेला. दोसरे संस्कारितो होखे में समय लागी. आइल बाड़न त जय श्रीराम कहबे करीहें. वृन्दावन में रहे के बा त राधे राधे कहहीं के होखी.\nएह खबर से जुड़ल त ना बाकिर सामयिक खबर इहो रहल कि वाराणसी में पीएम मौदी आजु कचरा महोत्सव में शामिल भइल रहलन.\nThe Kachra Mahotsav in Varanasi isawonderful initiative. This will give strength to the Swachh Bharat Mission. Here are some pictures. pic.twitter.com/dr3DQAsDHf\n— Narendra Modi (@narendramodi) March 12, 2018\nApologies, I was reactive on #NareshAgarwal My emotions took over my brain and I fail to understand @AmitShah's brilliant mind\n— #GauravPradhan 🇮🇳 (@DrGPradhan) March 12, 2018\n#NareshAgarwal has joined BJP. He is welcome. But his remarks about Jaya Bachchan are inappropriate and unacceptable: Sushma Swaraj #MisogynistNaresh pic.twitter.com/BkcxXQSeAv\nTags: नरेश अग्रवाल, भाजपा, सपा


‘कसम तिरंगा के’ मोनिका सिंह बत्रा गजब हॉट बाड़ी | Anjoria's Weblog\nभोजपुरी सिनेमा जगत के नईकी हॉट अदाकारा मोनिका सिंह बत्रा भोजपुरी फिल्म ‘कसम तिरंगा के’ में मुख्य नायिका बनल बाड़ी. लीक से हट के बनत एह फिल्म में मोनिका सिंह के जलवा अइसन बा कि जेही देखी से मोनिका सिंह के जरूरे तारीफ करी. एह फिल्म में मोनिका सिंह के एक्शनो देखे के मिली.\n‘कसम तिरंगा के’ नाम के ई फिल्म निर्मात्री रन्जू सिन्हा बनवावत बाड़ी आ निर्देशन करत बाड़े राजीव कुमार. एह फिल्म में अपना किरदार के लीक से हट के बतावत बाड़ी मोनिका सिंह बत्रा. फिल्म में उनुकर नायक रहीहें एगो सुपर स्टार जिनकर नाम के एलान जल्दिये होखी. बतावत चलीं कि मोनिका सिंह बत्रा के भोजपुरी मेगा स्टार मनोज तिवारी का साथे नायिका बने के पहिला मौका मिलल रहे फिल्म ‘ऐलान बा’ में. एह फिल्म के मिलल सफलता का बाद मोनिका गरम लिट्टी बन गइली भोजपुरी सिनेमा के.\nदेहरादून के एह बाला के भोजपुरी खूब आवेला आ ऊ भोजपुरी सिनेमा के अकेला अभिनेत्री हई जे एन.एस.डी. से आइल बाड़ी. हिन्दी फिलिमन के मधुबाला आ अमिताभ बच्चन के आपन प्रेरणा मानेवाली मोनिका बत्रा भोजपुरी सिनेमा ओरी अइली बिग बॉस में भोजपुरी सुपर स्टार रवि किशन के देखिके. मोनिका के दिली ख्वाहिश बा कि ऊ रवि किशन के नायिका बनसु. मोनिका सिंह बत्रा के एक्शन में मुकाबिला करे वाला केहु नइखे. ऊ बाकायदा मार्शल आर्ट सीखले बाड़ी. डांसो में परदा पर बिजली गिरावेली मोनिका बत्रा.\nमोनिका के आवे वाली फिलिमन में ‘कसम तिरंगा के’, ‘गजब सीटी मारे सइयां पिछवाड़े’ आ ‘सइंया अरब गइले ना’ के नाम बा. मोनिका बत्रा का बारे में अबहिये से कहाये लागल बा कि ई नयकी सनसनी एक दिन भोजपुरी सिनेमा में नंबर वन बन जाई.\nThis entry was posted in कलाकार and tagged मोनिका बत्रा by Anjoria. Bookmark the permalink.


Detalles de 6616725d63f15b0e7b3c94c2385..., inglésanepalí · TheocBase/TheocBase · WebTranslateIt\nइलाका - भौगोलिक सूचना प्रणाली (GIS) मा इलाकाको डाटासँग काम गर्छ\nइलाकाहरू - भौगोलिक सूचना प्रणाली (GIS) मा इलाका डेटाको साथ काम गर्छ\ncambiado por Tomo 25 de noviembre de 2019 04:07 .\nइलाकाहरू - भौगोलिक सूचना प्रणाली (GIS) मा इलाका डेटाकोसँग काम गर्ने\ncambiado por Tomo 26 de noviembre de 2019 13:26 .\nइलाकाहरू - भौगोलिक सूचना प्रणाली (GIS) मा इलाका डेटासँग काम गर्ने\ncambiado por Tomo 05 de diciembre de 2019 03:21 .\nइलाकाहरू - भौगोलिक सूचना प्रणाली (GIS) मा इलाका डेटासँग काम गर्छ\ncambiado por Tomo 05 de diciembre de 2019 03:22 .\nइलाका - भौगोलिक सूचना प्रणाली (GIS) मा इलाका डेटासँग काम गर्छ\ncambiado por Tomo 22 de junio de 2020 04:04 .


पोपोकैटेपिटल - विकिपीडिया\nपोपोकैटेपिटल (स्पेनी: Popocatépetl; पोपोकतॆपेत्ल इस्पेनी उच्चारण: [popokaˈtepetl] ( सुनल जाय)) मध्य मैक्सिको में एगो सक्रिय स्तरित ज्वालामुखी (स्ट्रेटावल्कैनो) बाटे। एकर बिस्तार प्यूएब्ला आ मोरेलोस राज्यन में बा आ ई ट्रांस-मैक्सिकन जवालामुखी पेटी के पूरबी हिस्सा में स्थित बाटे। एकर ऊँचाई 5,426 मी (17,802 फीट) बाटे आ एह तरीका से ई पिको दे ओरिजाबा के बाद मैक्सिको में दुसरा सभसे ऊँच परबत हवे।\n5,426 मी (17,802 फीट) [नोट 1]\n3,020 मी (9,910 फीट) \n143 किलोमीटर (89 मील)\n19°01′20″N 98°37′40″W / 19.02222°N 98.62778°W / 19.02222; -98.62778निर्देशांक: 19°01′20″N 98°37′40″W / 19.02222°N 98.62778°W / 19.02222; -98.62778\n2004 से 2019 (जारी)\nपहिले एह परबत पर ग्लेशियर पावल जायँ आ अइसन मैक्सिको के तीन गो परबत सभ में इहो एगो रहल। बाद में इहाँ के ग्लेशियर खतम हो गइलें, कुछ जलवायु बदलाव के कारण आ कुछ ज्वालामुखी के सक्रियता बढ़े के कारण। एहपर बरफ अबो पावल जाले बाकी ग्लेशियर के चीन्हा ना मिले ला, जइसे कि क्रिवास इत्यादि लच्छन।\nएह परबत के मैक्सिको शहर से दूरी लगभग 70 किलोमीटर बा आ अक्सरहा एकरा के शहर से देखल भी जा सके ला जे मौसम आ वायुमंडली दशा पर निर्भर करे ला।\n↑ Sources vary widely, on the elevation of Popocatépetl, with most givingavalue at or slightly above 5,400 m. The 5,426 m figure given here is from the Smithsonian Institution-Global Volcanism Program\n↑ "Popocatépetl". Global Volcanism Program. Smithsonian Institution. पहुँचतिथी 2008-12-18.\n↑ "Mexico Ultras" Peaklist.org. The prominence value given here of 3,020 m is based onasummit elevation of 5,400 m for Popocatépetl. Retrieved 2012-01-29.\n↑ "Volcán Popocatépetl, Mexico" The prominence value given here of 3,020 m is interpolated fromasummit elevation of 5,400 m for Popocatépetl. Peakbagger.com. Retrieved 2012-01-29.\n↑ "Popocatépetl volcano" (English में). 19 Feb 2018.\n"https://bh.wikipedia.org/w/index.php?title=पोपोकैटेपिटल&oldid=655925" से लिहल गइल\nLast edited on 26 मई 2019, at 15:44\nएह पन्ना पर आखिरी बेर संपादन 26 मई 2019 के 15:44 बजे भइल रहल।


गरदा उड़ा देब के मुहुर्त करावल गइल – Anjoria\nहालही में भोजपुरी फिल्म “गरदा उड़ा देब” के संगीत मुहुर्त मुंबई के एमफोरयू स्टूडियो में आयटम डांसर संभावना सेठ पर फि्लमावल गइल आ कल्पना का आवाज में फिल्म के एगो गाना रिकार्ड करावल गइल. छत्तीसगढ़, झारखण्ड आ बिहार के सरजमीं पर बने जा रहल एह फिल्म के एक्शन पैक्ड लव स्टोरी के नायक बाड़े छत्तीसगढ़ी सिनेमा के सुपर स्टार शशि मोहन. निर्माता हउवें सुखजीत सिंह धामी आ सह निर्माता आर के श्रीवास्तव, सुनील श्रीवास्तव आ पियुए नवानी. निर्देशक रहीहें रजनीश झा जे फिल्म के कहानी आ पटकथा के लेखको बाड़े. संगीत सुनील सोनी के, गीत राजेश मिश्रा, संतोष झा आ केडी सिंह के, फाइट मास्टरी शैलेन्द्र के, आ नृत्य निर्देशन तरुण निषाद के बा. कैमरा संचालन दीपक भावंकर करीहें, कला कलिंग के रही.\nफिल्म के मुख्य कलाकारन में शशि मोहन, बबली, रीतु पाण्डेय, बालेश्वर सिंह, प्रदीप कौशिक, बाली कुरे, संतोष श्रीवास्तव, हेमलाल, पुरन गिरी, पुष्पेन्द्र सिंह, मीनी झा, लक्षित हर्षुल आ संभावना सेठ शामिल बाड़ी.


राजद अपना लोकसभा उम्मीदवारन के सूची जारी कइलसि त रामकृपाल इस्तीफा दे दिहले – टटका खबर\nबिहार में राजद अपना लोकसभा उम्मीदवारन के सूची जारी क दिहलसि. एकरा बाद लालू के सबले बड़का सिपहसालार आ राज्यसभा सांसद रामकृपाल यादव राजद से इस्तीफा दे दिहले. उनुकर मन रहे कि पाटलीपुत्र सीट से चुनाव लड़सु बाकिर लालू ओहिजा से अपना बेटी मीसा के टिकट दे दिहले.\nअब कहल जात बा कि रामकृपाल भाजपा में जा सकेलें. एकरा पहिले लालू के मनमानी से नाराज लोजपा भाजपा से हाथ मिला चुकल बिया.\nआजु जारी सूची में शामिल नाम बाड़ी सँ बक्सर से जगदानंद सिंह, भागलपुर से बुलो मंडल, आरा से भगवान कुशवाहा, काराकाट से कांति सिंह, गया से रामजी मांझी, खगड़िया से कृष्णा यादव, बांका से जयप्रकाश यादव, जहानाबाद से सुरेंद्र यादव, वैशाली से रघुवंश प्रसाद सिंह, पश्चिमी चंपारण से रघुनाथ झा, सिवान से शहाबुद्दीन के पत्नी हिना शहाब, महाराज गंज से प्रभुनाथ सिंह, सीतामढ़ी से सीताराम यादव, सिहोर से अनवारुल हक, मधुबनी से अब्दुल बारी सिद्दीकी, झंझारपुर से मंगनी लाल मंडल, दरभंगा से अली अशरफ फातमी, उजियारपुर से आलोक मेहता आ मुंगेर से प्रगति मेहता.\nTags: मीसा, राजद, रामकृपाल यादव, लालू प्रसाद, लोकसभा चुनाव


Bhojpuria.com | Culture\nपटना। पटना के जिलाधिकारी संजय कुमार सिंह एहिजा छठ से पहिले घाटन के दौरा कइलन, अउर भगवान भास्कर के अर्ध्य देवे खातिर गंगा नदी के किनारे बनल 23 गो घाटन के असुरक्षित अउर खतरनाक बतावत व्रतियन से ओकर उपयोग ना करे के कहलन।\nAdd your comment\tबिहार में छठ पर विशेष बस के व्यवस्था\nपटना। महापर्व छठ के मौका पर एक ओर जहाँ ट्रेन में खडा होखे के भी जगह नइखे मिलत, ओहिजे बस वालन के ई पहल गाँवे जा रहल लोगन खातिर राहत के ख...\nAdd your comment\tदेश भर में आस्था के पर्व छठ के धूम\nजमशेदपुर। बिहार आ उत्तर प्रदेश के घाटन से निकल के छठ पर्व पूरा देश में कवना लेखां फैल चुकल बाटे, ओकर अंदाज काल्ह सांझी खान अउर आज सबेरे...\nComments (1)\tबिग बॉस के घर जायेगा छठ का प्रसाद\nजमशेदपुर। कहा जाता है कि छठ का प्रसाद ग्रहण करने वालों की सभी मनोकामनाएं पूरी हो जाती है। और बात जब भोजपुरी अभिनेता मनोज तिवारी की हो, ...\nComments (1)\tछठी माई के प्रसाद एहिजा मिली...\nजमशेदपुर। हर साल की भांति इस साल भी भोजपुरी की सबसे बडी वेबसाइट भोजपुरिया डॉट कॉम पर छठ का प्रसाद उपलब्ध होगा। ज्ञात हो की यह वेबसाइट भ...\nComments (14)\tश्रीमद भगवद गीता अब भोजपुरी में...\nकहला जाला कि भगवान आ उनुका भक्तन का बीच में भाषा कबो दिवार ना बनेले, आ शायद एही वजह से भक्ति से संबंधित लगभग सभ किताबन के हिन्दी अनुवाद...\nComments (24)\t1000 से ज्यादा लोगन के मिली छठ के प्रसाद\nजमशेदपुर। भोजपुरी भाषा आ संस्कृति खातिर समर्पित वेबसाइट भोजपुरिया डॉट कॉम द्वारा एह साल 1000 से ज्यादा लोगन के छठी माई के प्रसाद भेजल ज...\nComments (13)\tसबेरे के अरघ के साथ छठ पर्व के समापन\nजमशेदपुर। पिछला चार दिन से चल रहल छठ के पर्व आज पूरा हर्षोल्लास का संगे समाप्त हो गइल। बिहार, झारखण्ड, उत्तर प्रदेश, दिल्ली, मुंबई, मध्...\nAdd your comment\tछठ के प्रसाद पाये खातिर एहिजा क्लिक करीं\nजी हाँ, हर साल के तरह एक बेर फेर, भोजपुरिया डॉट कॉम छठी मईया के मुफ्त प्रसाद रउरा घरे पहुँचाई। एह साल भोजपुरी अभिनेता मनोज तिवारी आ टीव...\nComments (26)\t« Start Prev 1234Next End »


अंजन टीवी पर संगीतमय प्रस्तुति "कोक स्टूडियो" – Anjoria\nअंजन टीवी पर संगीतमय प्रस्तुति "कोक स्टूडियो"\nOctober 24, 2013 Editor फिल्म, मनोरंजन 0\nसंगीत हमनी के आत्मा के एगो अजबे सुख देला आ संगीत सुनला से मन के तनावो कम होला. हर आदमी के सुकून खातिर अलग अलग तरीका के संगीत हो सकेला.\nएही से अंजन टीवी ले आइल बा पारंपरिक आ आधुनिक संगीत के फ्यूजन “कोक स्टूडियो” में. एह पेशकश के हर एपिसोड सरस्वती के वरद पुत्र आ संगीत के महान साधकन, जइसे कि ए आर रहमान, अमित त्रिवेदी, सलीम सुलेमान, वगैरह के अद्भुत प्रस्तुति से लबरेज होखी जवन दर्शकन के प्यास बुझा सकी आ उनुका के सुकूंन दे सके, उनुका के आह्लादित कर सके.\nएह संगीतमय प्रस्तुति “कोक स्टूडियो” के आनंद 16 अक्टूबर से हर बुध का रात आठ बजे से अंजन टीवी पर होखत बा.\n"प्यार होके रही" बन के तइयार\nएगो परीकथा : सपना में सोना


एम रानी का सबसे हिट वीडियो ! कहिया ऐबअ हो राजा जी! Kahiya Yeba Ho Raja Jee ! #Video #M_Rani_Raj – InternetTop40.com\nएम रानी का सबसे हिट वीडियो ! कहिया ऐबअ हो राजा जी! Kahiya Yeba Ho Raja Jee ! #Video #M_Rani_Raj\nby top40 January 8, 2021, 4:16 pm 13.6k Views0Votes\nPrevious article रमक समक सालो रे वेतलेहम वाळे गामे रे गायक मुकेश भुरिया पिटोल Jesus HD video Tetiya baberiya (33/40)\nNext article शालू विश्वकर्मा के लिए राजेश यादव का इमोसन गाना । HD वीडियो । Pooja Cassette Bhakti (33/40)\nशालू विश्वकर्मा के लिए राजेश यादव का इमोसन गाना । HD वीडियो । Pooja Cassette Bhakti (34/40)


तुर्की एयरलाइंस - विकिपीडिया\nतुर्की एयरलाइंस तुर्की क राष्ट्रीय झंडा वाहक एयरलाइन ह, जेकर मुख्यालय तुर्किस एयरलाइंस की जनरल मैनेजमेंट बिल्डिंग में बा जवन की अतातुर्क हवाई अड्डा, येसिलकोय, बकिरकोय, इस्तांबुल मेंआइल बा। जुलाई 2015 ले, इ एयरलाइन यूरोप, एशिया, अफ्रीका और अमेरिका में 290 गो गंतव्य खातिर अनुसूचित सेवा संचालित करे, जवने आधार प 2014 ले, इ स्थल संख्या में दुनिया क चौथा सबसे बड़ वाहक रहे। इ यूरोप में कौनों अन्य एयरलाइन की तुलना में एकही हवाई अड्डा से सबसे अधिका बिना स्टॉपेज वाला विमानन क संचालन करेले। तुर्की एयरलाइंस 119 देशन में उड़ान भरेले जवन की कौनों अन्य एयरलाइन की तुलना में अधिका बा। दस कार्गो विमानन की बेड़ा की संचालन की साथ, ए एयरलाइन क कार्गो डिवीजन 52 गंतव्य स्थान खातिर सेवा देला। इस्तांबुल अतातुर्क हवाई अड्डा एकर मुख्य हब ह, और इसेनबोगा अंतरराष्ट्रीय हवाई अड्डा, सबाह गोकेन अंतर्राष्ट्रीय हवाई अड्डा और अदनान मेंडेरेस हवाई अड्डा एकर अन्य हब हंव स। 1 अप्रैल 2008 से तुर्की एयरलाइंस स्टार अलायंस नेटवर्क क सदस्य बनल बा।\n20 मई 1933 के तुर्की एयरलाइंस क स्थापना राष्ट्रीय रक्षा मंत्रालय की एगो विभाग की रूप में स्टेट एयरलाइंस एडमिनिस्ट्रेशन (तुर्की: डिवलेट हावा युलारि) के रूप में भइल रहे। 1935 में, ए एयरलाइन के लोक निर्माण मंत्रालय में बदल दिहल गइल और बाद में एके राज्य एयरलाइंस की जनरल निदेशालय का नाम दिहल गइल। तीन साल बाद, 1938 में, इ परिवहन मंत्रालय क हिस्सा बनल।\n1945 की दौरान कईगो डगलस डीसी -3 और डगलस सी-47 के चरणबद्ध कइल गइल रहे। प्रारंभ में एगो घरेलू वाहक की रूप में स्थापित होखले की बाद, इ एयरलाइंस 1947 में अंकारा-इस्तांबुल-एथेंस उड़ान की उद्घाटन की साथ अंतरराष्ट्रीय सेवा शुरू कइलस; डीसी-3 और सी-47 नेटवर्क के विस्तारित करे खातिर ए वाहक के सक्षम कइली स।\nनिकोसिया, बेरूत और काहिरा के जल्द ही एयरलाइन की अंतरराष्ट्रीय उड़ान स्थल में जोड़ल गइल रहे। हालांकि, 1960 की दशक ले घरेलू सेवा ही ए तुर्की वाहक क मुख्य लक्ष्य रहे।\n1956 में, तुर्की सरकार तुर्की हावा युलारी एओ की नाम से ए एयरलाइन क पुनर्गठन कइलस। (जे के अक्सर THY के रूप में संक्षिप्त तौर पर जानल जा) । एमें टीआरएल मुद्रा में 60 मिलियन पूँजी लागल रहे, एयरलाइन एकरी बाद जल्दी ही इंटरनेशनल एयर ट्रांसपोर्ट एसोसिएशन (आईएटीए) में शामिल हो गइल। 1957 में, ब्रिटिश ओवरसीज एयरवेज कॉरपोरेशन (बीओएसी) 6.5 फीसदी हिस्सेदारी हासिल कइले की बाद तकनीकी सहायता क आपूर्ति शुरू क दिहलस, एकरी लगे इ हिस्सेदारी 20 साल ले रहल।\n1950 की दशक और 1960 की दशक की शुरुआती दिन में विकर विस्कस, फोककर एफ-27 और डगलस डीसी-3 एस सहित कईगो नया विमानन के जोड़ल गइल रहे। 1967 में तुर्की एयरलाइंस मैकडोनल डगलस डीसी-9, आपन पहिला जेट शुरू कइलस। एकरी बाद 1971 में तीनगो बोइंग 707 जेट विमान शामिल कइल गइल रहे। 1970 की दशक में संचालित अन्य विमान में मैकडोनेल डगलस डीसी-10 और फोककर एफ 28 शामिल रहे जेके क्रमशः 1972 और 1973 में सेवा में शामिल कइल गइल रहे।\nबाद में एयरलाइन कईगो मुश्किल क सामना कइलस, इ खराब ग्राहक सेवा और देरी करे खातिर मशहूर हो गइल रहे। एके अपहरण क भी सामना करे के पड़ल और 1974 और 1983 की बीच में सात दुर्घटना क सामना क रे के पड़ल।\n↑ "Turkish Airlines again expands its network" (Press release). Turkish Airlines.5March 2014. पहुँचतिथी 2014-03-05.\n↑ "KLM has third biggest international European hub among legacy carriers; serves 135 points non-stop; nine new routes added in S16". anna.aero. पहुँचतिथी 2016-08-22.\n↑ "FY2016 Results Summary" (PDF). investor.turkishairlines.com. पहुँचतिथी 2016-07-07.\n↑ "Turkish Airlines Becomes #1 in the World, Flying to the Most Countries Worldwide". www.businesswire.com. 2012-11-14. पहुँचतिथी 2016-10-24.\n↑ "Turkish Cargo Destinations". turkishcargo.com.tr. पहुँचतिथी 14 December 2013.\n↑ "Turkish Airlines - Star Alliance". पहुँचतिथी 24 अप्रैल 2015.\n↑ "Turkish Airlines - History". Turkishairlines.com. 1977-02-17. पहुँचतिथी 2016-05-23.\n↑ "History of Turkish Airlines". Seatmaestro. पहुँचतिथी 24 अप्रैल 2015.\n↑ "About Turkish Airlines". cleartrip.com. पहुँचतिथी 8 मई 2017.\n↑ Hofmann, Kurt (29 अप्रैल 2016). "Turkish Airlines to take delivery of 26 Boeing aircraft in 2016". Air Transport World. ओरिजनल से 1 मई 2016 के पुरालेखित. Turkish Airlines’ and Boeing’s long history goes back to 1945, with the arrival of the airline’s first DC-3/C-47 airliners.\n↑ "History of Turkish Airlines Inc. (Türk Hava Yollari A.O.) – FundingUniverse". पहुँचतिथी 24 अप्रैल 2015.\n"https://bh.wikipedia.org/w/index.php?title=तुर्की_एयरलाइंस&oldid=692791" से लिहल गइल\nएह पन्ना पर आखिरी बेर संपादन 11 मई 2021 के 09:13 बजे भइल रहल।


भोजपुरी साहित्य : प्रकाशन अउर विपणन एगो गंभीर समस्या – भोजपुरी साहित्य सरिता\nभोजपुरी साहित्य : प्रकाशन अउर विपणन एगो गंभीर समस्या\nभोजपुरी साहित्य के माध्यम लोक भाषा ह,जे समाज के देन ह।राजाश्रय के आभाव मे भी अपना भाषायी संस्कृति अउर लोक जुड़ाव के आधार पर साहित्य के क्षेत्र मे दमदार उपस्थिति दर्ज कर रहल बा।आज के ऐह आर्थिक अउर डीजीटल युगो मे प्रकाशन अउर विपणन के अभाव मे भोजपुरी साहित्यकार घर के आटा गील कके आपन रचना समाज के आगा परोस साहित्य भंडार भर रहल बाड़न।ई सही बा कि कैलिग्राफी भारत के देन ना ह। ई त श्रुति अउर स्मृति के देश रहल हा।आपन याद के लेखनी मे बदलला पर अदभुत आनन्द महसुस भइल होई।पर आज लमहर सफर तय कईला के बादो किताब अनेको सँचार माध्यम दूरदर्शन, कमप्यूटर, इंटरनेट जइसन मशीनी हमला के झेल रहल बा।एकरा बावजूद भी किताबन के सामाजिक महत्व आईना के तरह साफ बा।फेर आजो भोजपुरी साहित्य के प्रकाशन अउर विपणन के समस्या काहे ?\nहमरा समझ से एकर मुख्य कारण पाठक के अभाव बा।समाज में किन के पुस्तक पढ़े के वृत्ति आज भी ना के बराबर पावल जात बा।त प्रकाशक आपन धन काहे लगायी जब ओकरा बाजारे ना मिल पायी।आज भोजपुरी समाज के एगो बड़ आबादी मे किताब के पढ़े के चस्का मौजूद बा बाकिर आज ओहू में से अधिकांश आपन माई भाषा के किताबन के किन के पढ़े के स्थान प भेंट स्वरूप प्राप्त किताबे के पढ़ल चाहेला।ई घालमेल भोजपुरी साहित्यकार के किताब प्रकाशित करावे के मनोबल कतना दिही अउर कतना बाजार उपलब्ध करा पायी ई हम सबनी से\nछूपल नइखे।मराठी, मलयालम अउर बंगला जइसन भाषायी संस्कृति के मातृत्व प्राप्त किताबन के बिक्री हिन्दी पुस्तकन से भी ज्यादा बा ओकर कोई अउर कारण नइखे बल्कि माई भाषा के किताब पढ़े के अधिक चस्का बा,खरीद के पुस्तक पढ़े के रिवाज बा।\nआज हमनी के पच्चीस करोड़ आबादी वाला भाषा के तगमा लटकवले चल रहल बानीं जा पर कवनो लेखा पास में नइखे कि देश,विदेश अउर राज्य में कवगो संस्थान/प्रकाशक/व्यक्ति माई भाषा के प्रकाशन खातिर आगे आईल बा।एगो डच उपन्यासकार के उपन्यास के डेढ़ करोड़ के आबादी वाला नीदरलैंड में सात लाख प्रति बिक जाला।अरब लोगन के देश मे हिन्दी लेखकन के प्रकाशक एक हजार प्रति अउर पच्चीस करोड़ बोले वाला भाषा के साहित्य के साहित्यकार खुदे प्रकाशित करावे खातिर बाध्य बा उहो सैकड़ा मे आपन थाती संयोगे अउर बाँटे खातिर।\nएक बात अउर की पाठक के रूची के स्थिरिकरण एगो सांस्कृतिक बौद्धिक प्रक्रिया हऽ।एह से ओकरा से अलगा हट के कवनो आग्रह साहित्य के शक्ति अउर पाठक के क्षमता दूनों के अपमान हऽ।एकरा के समझे के होई अउर पाठक के माँग के अनुरूप साहित्य के सृजन के ओर बढ़े के पड़ी।साहित्य के उद्देश्य सामाजिक संप्रेषण होला एह मे कवनो मतभेद के गुंजाइश नइखे।साँच पूछल जाव त साहित्य के रचना ‘स्वान्तःसुखाय ‘ खातिर ना ‘ स्वान्ततभः शान्तेय ‘खातिर होखे के चाही।हमनी के स्वीकार करे मे हिचक ना होखे के चाही कि आज भी भोजपुरी साहित्य के अधिकांश रचना ‘ स्वान्तःसुखाय ‘पर केन्द्रित रह जा रहल बा।पाठक से ना जुड़े के एगो इहो बरियार कारण बा।\nसाहित्य के सब दिन से परिवर्तनकारी भूमिका रहल बा आ एही से साहित्य प्रगतिशील होला जे लोक जुड़ाव के कारण बनेला।ऐकरा खातिर हमरा समझ से साहित्य के संकीर्णता के तंग गली से बाहर आ के व्यापक मानस के चित के अनुरूप रचना परोसे के होई।डीजीटल युग मे प्रकाशन तनिक गति जरूर पकड़ले बा परंतु बिक्री के स्थिति मे सुधार नइखे पावल जात।साहित्य के स्तरीय सृजन के बढ़ावा देल आज आपन समाज के काम बा।तुलसी, कबीर के साहित्य के भाषा कवनो अनुसूची मे शामिल ना रहे पर ओकर एक – एक पंक्ति/ दोहा समाज/लोक के देलस उहे आज ओकरा स्थापित होखे अउर प्रतिष्ठा के कारण बा।माई भाषा के बढ़ंती खातिर एकरा के आज मूल मंत्र बनावे के पड़ी।डा. रामजन्म मिश्र भोजपुरी भाषा के मान्यता के आंदोलन से जुड़ल संस्थानन के साथे साहित्यिक संस्थान से भी बार – बार अनुरोध करत रहल बाड़े कि साहित्य के समृद्ध बनावे खातिर स्तरीय साहित्य के सृजन करत रहल जाय उहे माई भाषा के प्रतिष्ठित करे में काम आई।\nयुरोप मे श्रेष्ठ, लोकप्रिय अउर अवांछित साहित्य के बीच विभाजित रेखा खींचल बा।जनमानस भी ओकरा के समझेला पर भारत में आजतक हिन्दी मे भी एकर अभाव बा त भोजपुरी के बात एह विषय पर कइसे कइल जा सकेला।पर ई सोलह आना साँच बा कि क्लासिकल के आगे चलताऊ या समकालीन महत्वपूर्ण लेखन तरजीह ना पावे।स्तरीय साहित्य से प्रकाशक भी आजो के स्थिति में जुड़े से परहेज़ ना करे।वही स्तरीयता के असर ह कि तुलसी,कबीर, दिनकर, बच्चन, शेक्सपियर, मिल्टन, होमर अपान आपन क्षेत्र में मील के पत्थर बन के साहित्य पथ में आलोकित हो रहल बाड़न।एकरो के नइखे भूलाये के।इहो स्वीकार करे में तनिको हिचके के ना चाहीं कि एक तरफ अशलीलता के लेके बवाल मचल बा उहे दुसरा तरफ अंदरे अंदर कुंठित अउर यौन असंतुष्टि के वर्जना के शिकार भी बा आदमी।ई दृष्टि गाँधी के सोच के निकट बा। गाँधी जी अशलीलता के कानुनी सेंसर के खिलाफ रहन।उनकर कहनाम रहे कि समाज अपने अशलील अउर सुपाच्य साहित्य में फरक करे के तमीज राखेला।अगर नइखे त ई वृत्ति विकसित होखे के चाहीं।हलाकि गांधी जी के ई विचार अस्सी साल पुरान ह पर हमरा नजर मे आजो एकर प्रासंगिकता कम नइखे।ओकरे नतीजा बा कि आज माई भाषा में एह काम के अंजाम दे रहल बा आखर,पूरवा, रंगश्री जइसन संस्थानन के नाम लिहल जा सकेला अउर आगे ओकर असर साहित्य अउर समाज पर भी नजर आई।\nआज भोजपुरिया समाज कवनो क्षेत्र में जब पीछे नइखे त भोजपुरी साहित्य के अपनावे अउर बढ़ावा देवे में काहे पीछा रही।जब ई बात समाज में आ जाई त प्रकाशक अउर बाजार भोजपुरी साहित्य के मिल जाई।साहित्यकार के भी बाध्यता होई कि जन भावना के कद्र करत स्तरीय साहित्य समाज के सोझा रखस।।जेकर नतीजा माई भाषा के समृद्धि के रूप मे आई।एही से चौधरी कन्हैया प्रसाद सिंह कह गइल बानीं कि\n“गोर ना शरीर रही, खेत बाग नाहिं रही\nभोजपुरी खातिर करब रही ऊ कहानी मे।”\nबड़ा बेआबरू भइनी ऐ गोरिया तोहरे खातिर


Rain Special- बारिश के बड़ा महातम बा सिनेमा में, बारिश पर बा एक से बढ़के एक सुपरहिट गीत- Rain Special Here is Bollywood Songs list on Rainy Season Read Details in Bhojpuri – News18 Hindi\nRain Special- बारिश के बड़ा महातम बा सिनेमा में, बारिश पर बा एक से बढ़के एक सुपरहिट गीत\nई सावन-भादो से सिनेमा उद्योग हमेशा मलाइये चांपेला. गाना बा, 'मेरे नैना सावन भादो, फिर भी मेरा मन प्यासा'. बाकिर सिनेमा आ संगीत के मन एही मौसम में त प्यास बुझावेला. अइसनें ही सिनेमा जगत में बारिश में ढेरों गीत बा, जेवना के सनकर बरसात के मजा लेहल जाव सकेला.\nLast Updated : September 01, 2021, 11:29 IST\nभादो चल रहल बा, अबे कुछ दिन पहिले सावन बीतल ह. ई दुनु महीना सबसे ढेर बरखा खातिर जानल जाला. ई महीना किसान के होंठे मुस्की लिआवेला, त गोरी के अपना प्रेमी के इयाद में तड़पावेला. कहल जाला कि सावन में बड़ा त्योहार अउरी उत्सव होला त भादो आवते सब बंद हो जाला. भादो के लेके कई गो लोकोक्ति भी बा. जइसे भादो में काम धंधा चौपट हो जाला. कुछ लोग कहेला कि ‘का हो, एहि आँखि भादो खेपबs! कहे के माने कि भादो के भीषण बरखा खाली बूंदे ना विपत्ति के ओला भी ले आवेला. एगो इहो मुहावरा फेमस बा कि सावन में जनमलs आ भादो में बाढ़ आइल आ कादो अइसन बाढ़े ना देखनी. खैर…\nई सावन-भादो से सिनेमा उद्योग हमेशा मलाइये चांपेला. गाना बा, ‘मेरे नैना सावन भादो, फिर भी मेरा मन प्यासा’. बाकिर सिनेमा आ संगीत के मन एही मौसम में त प्यास बुझावेला.\nसिनेमा में बारिश के ऊपर बहुते फिलिम बनल बा. कई गो फ़िल्मन के नामे बरखा के ऊपर रखाइल बा. कई गो फ़िल्मन में बारिश के गीत ओकर मुख्य आकर्षण बा आ ओकर बॉक्स ऑफिस बिजनेस पर बड़ा प्रभाव छोड़ले बा. कुछ फ़िल्मन में बारिश के इर्द गिर्द ही कहानी भा पटकथा बुनल बा. कई गो में बारिश के दृश्य क्लाइमेक्स के सीन बनल बा. अक्सर फ़िल्मन के फाइट सीन में गंभीरता देखावे खातिर बारिश के प्रयोग कइल जाला. फिल्मकारन खातिर बारिश एगो अइसन डिवाइस बा कि जब फ़िल्म के कवनो दृश्य में वीभत्सता लिआवे के होला, शोक लिआवे के होला त बारिश के इस्तेमाल कइल जाला. रउआ अक्सर देखले होखब, फ़िल्म के कवनो विशेष किरदार के मृत्यु भइल त बरखा होखे लागी, अगर कवनो किरदार बहुत उदास बा, टूट गइल बा त बरखा होखे लागी. इहाँ तक कि हॉलीवुड में भी मुख्य किरदारन के मरला पर जब लोग ओकनी के अंतिम क्रिया करे जाला त बरखा के माहौल सेट रहेला ताकि सीन में इंटेंसिटी आवे. आ ई सच बा कि बरखा दृश्य में गहनता लिआवेला. रउआ सभे एह बात के मानब कि जवन बरखा कवनो कवनो दृश्य में खुशी अउरी उन्माद के कारण बनेला, हीरो-हिरोइन के बीच प्यार के बिया पोंगावेला; उहे बरखा कबो मातम के गवाह बनेला त कबो क्रूरता अउरी हिंसा के समर्थक बनेला.\nइहे बा बरखा के अनेक रूप, जवना के फ़िल्मकार लोग बढ़िया से बुझेला अउरी परिस्थिति के हिसाब से प्रयोग करेला. चलीं कुछ फ़िल्मन के मिसाल ले लिहल जाव जहाँ बरखा के दृश्य फ़िल्म के कहानी के विकास खातिर बड़ घटक बनल. 1959 के फ़िल्म ‘कागज के फूल’ देखले होखब. फ़िल्म में निर्देशक के भूमिका निभा रहल गुरुदत्त जब एगो बेसहारा सुंदर युवती शांति से मिलsतारें त बरखे बरसत बा. दिल्ली के उ रात के बरखा में बेचारी एगो युवती के बरखा में भीजत देख गुरुदत्त आपन कोट दे देतारें. उनके किरदार टैलेंट स्काउटिंग खातिर आइल रहत बा जवन अपना फिलिम के हीरोइन खोज रहल बा. बाद में उ युवती जब बम्बई जा तिया त उनके कोट लौटावत बिया आ एही क्रम में अइसन घटना होत बा कि गुरुदत्त के शांति में आपन फ़िल्म के हीरोइन लउक जात बिया. असहीं फ़िल्म ‘थ्री इडियट्स’ में बारिश के दू जगह बखूबी प्रयोग भइल बा. पहिला जब एगो मेधावी इंजीनियरिंग छात्र जॉय लोबो पढ़ाई आ प्रिंसिपल के प्रेशर में आत्महत्या कर लेता तब ओकरा अंतिम क्रिया के टाइम बरखा के इस्तेमाल बा. दुसरका जब फ़िल्म के क्लाइमेक्स बा. अति-स्वाभिमानी प्रिंसिपल के बड़ बेटी के जब डिलीवरी के टाइम आवsता अउरी भीषण बरखा के चलते चारु ओर पानी भर जाता, कवनो उपाय नइखे रहत कि ओके हॉस्पिटल ले जाइल जाव तब हीरो रैंचो ओही बरखा के त्रासदी के बीच डिलीवरी करवावत बा. ई दृश्य एक तरह से फ़िल्म के क्लाइमेक्स ही बा. एकरा बादे सब कुछ बदल जाता.\nफ़िल्म ‘तुम मिले’ इमरान हाशमी अउरी सोहा अली खान के फ़िल्म ह जवन मुम्बई में 2005 में आइल भयंकर बाढ़ के आस-पास सेट बा. फ़िल्म में हीरो हीरोइन पहिले से एक दूसरा के साथे रहि चुकल बाड़ें. फेर अचानक6साल बाद मुम्बई में भारी बरखा के चलते भीषण बाढ़ में फँसल एक दूसरा से मिलत बाड़ें. पूरा फ़िल्म एहि बाढ़ से जीवटता के लड़ाई पर बा. ई फ़िल्म भी बड़ा देखल गइल. बारिश के बैकड्रॉप में ताल फ़िल्म सेट बा. पूरा फ़िल्म में जेतना भी दृश्य पहाड़ के बा, उहाँ बरखा के बहुते देखावल गइल बा. एकर कारण ई भी बा कि ओहसे पहाड़न के खूबसूरती बढ़ जाता. ‘ताल से ताल मिला’ गाना के के भुला सकेला. लगान फ़िल्म के ‘बरसो रे मेघा-मेघा’ किसानन के उ दर्द बयां कइले बा कि कइसे सूखा के बेरा किसान हरदम आसमान के ओर आंख टिकवले रहेला.\nराज कपूर साहब के त 1949 में बरसात नाम के फ़िल्म आइल, जवन बहुत हिट रहल. फ़िल्म श्री 420 में राज साहब बरखा में ही ‘प्यार हुआ इकरार हुआ’ गवलें. फ़िल्म छलिया (1960) के गाना ‘डम डम डिगा डिगा’ त राज साहब के हिट गीतन में बटले बा, आजुओ लोग के जुबान पर बा. हालांकि बरसात नाम से दु गो फिलिम अउरी आइल. साल 1995 में बॉबी देओल, ट्विंकल खन्ना के आ फेर साल 2005 में बॉबी देओल, विपाशा बसु अउरी प्रियंका चोपड़ा के.\n‘टिप-टिप बरसा पानी’ गाना में बरसत पानी अउरी पियर साड़ी में नाचत रवीना आ करिया कोट में नाचत अक्षय सभकरा इयाद होइयें. ई गाना त बूझी जे सिनेमा में बरखा के पर्याय बन गइल बा.


नदी आ बेटी – भोजपुरी साहित्य सरिता\nनदी आ बेटी\nनदी आ बेटी के सिरजन भगवान धरती के सुनरी सरूप बदे बनवलन। धरती पर मनई के बसे आ जीये बदे ई दुनो जन के अपना जीवन नेछावर करेके भेजलन। बेटी धरती पर मनई बसईली त नदी ओही मनई के जीवन दान दिहली ।खेती आ पानी के जुगाड़ के जिम्मा ई लिहली। ऐसही धरती फलत-फूलत आज एतना बड़ आपन संसार बना लिहली। खूब खूश होखे ई दुनो जन आपन एतना सुंदर सिरजन देख के।\nआज नदी बेकल बारी। उनका के सब लोग गंदा कर देत बा। उ आपन दुख केकरा से कहैं। नदी आ बेटी के हाल एके जईसन बा। बेटी के त खाली पुरूषवादी मानसिकता से डर बा बाकिर नदी के गंदा करे में त पूरा गाँव, शहर ,विश्व के स्त्री,पुरुष,बच्चा,बूढ़ा,हरवर्ग शामिल बा।\nकल-कल छल-छल बहेवाली नदियन में केतना त बिला गईली।कुछ मरे के कगार पर बारी।आ कुछ एतना गंदा हो गईल बारी कि अब उनकर कल-कल छल-छल बहावे रूक गईल बा।\nजइसे कहल गईल बा कि” बेटी ना त बेटा का” ओइसही “नदी ना त जिनगी का” । आज एकरा के जाने के आ बुझे के जरूरत बा। काहे कि जे देवै जानेला उ लेवहूं जानी। बस आपन बारी के इंतजार करीं सभे।\nजलसंकट से दुनिया आज जूझ रहल बा आ बुझियो रहल बा । कवन कारण ई संकट जनमल बा, आ कइसे एकरा के रोकल जा सकेला।बाकिर सवारथ के आगे लोगन के सोच भी दही नियन जम गईल बा।\nभगीरथ के कारण शिव जी के माथा के शोभा बने के नदी के अवसर मिलल। ‘दुनिया देखे’ आ ‘दुनिया बनल रहे’ एही खातिर शिव जी इनका के धरती पर भेज दिहनी।\nउहे नदी आज कलपत बारी-हम बंजर जमीन के हरियर कइनी। लोग के शुद्ध हवा मिले एही से गाछ बिरिछ भी हमर साथ दिहलें।\nबाकिर बड़ दुःख से कहतबानी कि हमरा के त धीरे धीरे खतमे करताऽ लोग । गाछ-बिरिछ के भी नइखे छोड़त। बड़का महल, बड़ बड़ रस्ता आ पूल के नीचे हरियरी बनल रहे, इ भावे दब गईल। हमहुं त कय जगह से टूट टाट गईल बानी। कहीं लोग बाँध बना के हमार रस्ता रोकताऽ त कहीं अऊर कवनो जुगत लाग जात बा। हमार रस्तवे बंद कर दिहलें ई स्वार्थी मनई।\nहम आ गाछ-बिरिछ आज कलपत बानी। का करीं आ केकरा से कहीं । के सुनी हमार पुकार । कबो-कबो लागता कि धरती पर बिटियन के दशा हमनीये नियन बा। ओकनियो के लोग एतना डरवले बा कि ऊहो कलपत बाड़ी स। आज बिटिया भी सुरक्षित नइखी। उनहूं के इज्जत पर आज साँप आपन फन फइलइले बारन स। एगो त बेटा के लोभ में लोग गरभे में मारत रहन अब ओकरो से मन ना भरल त बिना उमिर के आ रिश्ता के खयाल कइले बिना रउंदत बा लोग।\nदहेज के लोभ में जारत बारन। हबस खातिर उमर आ नाता कुछ ना बुझाता।जइसे अपना घर ,सड़क,आ सुख सुविधा के लोभ में हमनी के काटत रोकत बारन।\nआज ई संसार के हाल बड़ खराब भ गईल बा। कोई केकरो इज्जत नइखे करत। ना नदी आज महतारी बारी आ ना बेटी आज इज्जत बारी।\nई कवन समाज बनऽता जकि देता उहे मराता।जागऽ! जागऽ! लोग। नाहीं त पछिताये के पड़ी। नारी आ पानी बिनु धरतीये सुन हो जाई तब बिना सजा दिहले लोग तड़प तड़प के मरीहें।\nअच्छा! त ई नदी के बिनती बुझीं भा चेतावनी, नाहीं त फेर आपन विनाश बदे अपन खेल रचीं आ फेर देखीं नयका खेल!\nलघुकथाडॉ रजनी रंजन\nबड़हन बानर हिरोइनची\nओह घरी पश्चिमी बिहार में हिरोइनचिअन के आंतक बहुत बेसी हो गइल रहुए, जदि भुला के...\nदू गो लघुकथा\n१.बेटी के बियाह बेटी के बियाह खातिर चिन्तित महतारी अपना पतिदेव से कहली- एजी! रउरा बेटी...\nप्रदेश में शराबबंदी बा, शराब खरीदल-बेचल आ पियल प्रतिबंधित बा। बाकिर, एहि बंदी के आड़ में...


हिमन्त बिस्व सरमा – टटका खबर\nहिमन्त बिस्व सरमा\nभारतीय जनता पार्टी के अड़ियल हिन्दू नेता हिमंत बिस्व सरमा आजु असम के मुख्यमंत्री के पद के किरिया धरीहें. एह मौका पर देश के गृह मंत्री अमित शाह आ पूर्वोत्तर क्षेत्र के राज्यन के कुछ मुख्यमंत्रियन के उपस्थित रहे के उमेद बा. निवर्तमान मुख्यमंत्री सर्बानंद सोनोवाल के अब केन्द्र सरकार में मंत्री बनावल जाए के


जब भोजपुरिया लोग सुतल होखे: भकोलवा हीरो हो गइल (भोजपुरी एकांकी)\n(इस्कूल के एगो मास्टर लुटेरा सिंह हड़बड़ाइले दउड़ के हेडमास्टर से)\nलुटेरा सिंह – बालेसर भाई, ए बालेसर बाई! उठऽ हाली। ईहाँ त झमेला होखे आला लागऽता।\nहेडमास्टर (धरफराइले) – का भइल! का हल्ला कइले बाड़ऽ! हेतना मक्खन-मलाई, पूरी-दही खइला के बाद तनी सुस्ताइलो मुस्किल क देलऽ!\nलुटेरा सिंह – ‘का भइल’ पूछऽ तारऽ! 40 गो लइका खाना खाके ओका देलन सन! अब तूँ त जइबे करबऽ, हमरो के ले जइबऽ। दू लाख दे के मास्टर भइल बानी, ई सब लोग जानऽता।\nहेडमास्टर (एके बेर खड़ा होके। आ पसेने-पसेने हो जातारें) - साँचो! ई डोम-चमार के लइका ओका सन चाहे मरऽ सन, आपन नू जान बचावल जरूरी बा! चलऽ भागऽ अबहीं ना त गाँववाला कूँच दिहें सन।\n(धोती धइले धउड़ के भागऽतारें। हेडमास्टर के भगला के बाद लुटेरा सिंह सोंचऽता।)\nलुटेरा सिंह – अपने महीना में 50 हजार मार लिहें आ हमरा के दू हजार दे के कहिहें कि चुप रहऽ, फेर मिली। लइका सन के खाना अलगे आ आपन खाना अलगे बनवइहें।\n(तब तक इस्कूल के एगो लइका आवऽता।)\nलइका – सर जी, सर जी! सोनुआ के त साँसे नइखे चलत!\nलुटेरा सिंह – बाप रे बाप! मसरख वाला बतिया एहूजा होई का रे? (सोंचते में) ए लुटेरा सिंह, भागऽ ईहाँ से ना त जान ना बाची।\n(गाँव में 40 गो लइका इस्कूल के खाना खाके मर गइलन सन। गाँव में समझावे-बुझावे खातिर एगो बाबा स्री स्री 1008 आनंदी बाबा लोग के सामने बाड़न।)\nबाबाजी – देखीं लोग, साधू-सन्यासी के त कामे ह रउरा लोगन के कल्यान। सब भगवान के लीला बा। एकर त दुख सभे के बा कि 40 गो लइका मर गइलें सन। बाकिर सब पिछिलका जनम के नू फल होला! सब भगवान के लीला बाऽ। सीताराम! सीताराम! देखीं सब त भगवाने करेलन। चोर-सिपाही सब ऊहे हउवें, भगवान कहऽतारें-\nहमही पुलिस के भेस में, हमही बानी चोर ।\nहमही आदम-भेस में, हमही आदमखोर ॥\nसियावर राम चंद्र की जय! आच्छा चाहे खराब सब भगवाने करेलन। सब अपना-अपना करम के फल बा। देखीं, भगवान कहऽतारें-\nजग में सब कुछ हम करीं, आच्छा आउर खराब ।\nकेहू खाला माँग के, केहू बनल नवाब ॥\nसियावर रामचंद्र की जय! (गाँव के एक-दू आदमी जय-जयकार करऽता।) जवन-जवन लइका मरल बा, ओकर कारन ओकरे पिछिलका जनम के करनी बा। जिअन-मरन सब उनके (हाथ ऊपर क के) हाथ में बा। सीताराम! सीताराम! तुलसी बाबा रामाएन में कहले बानी-\nहानि लाभ जीवन मरन जस अपजस बिधि हाथ ।\n(राहुल नाँव के एगो गाँव के लइका खड़ा होता।)\nराहुल – ए बाबा! हमनी का हाथ में कुछो नइखे! (खिसिआइले) तुलसी बाबा ना अइहें लइका सन के जिआवे। अपने त मलाई-दूध आ फल खा-खा के कार आ हवाई जहाज से घूमऽतानी। (तोन का ओर इसारा करत) तोन अतना निकल गइल बा कि चल नइखे होत। सुनीं-\nखून गरीब के चूस के, फेंकले बानी तोन ।\nबाटे सब रउआ लगे, गाड़ी बंगला फोन ॥\nभकोलवा – बाह-बाह! राहुल भाई! बाह!\nराहुल – अब आगे सुनीं-\nलइका मरे गरीब के, एह दुनिया में रोज ।\nकवनो साधू ना करे, ओ लइकन के खोज ॥\n(बाबा डेरा जाताऽरें, झेंपऽतारें आ लोग से कहऽतारें।)\nबाबाजी – देखीं लोग, पापी का साथे ना रहे के। सीताराम! सीताराम! ई नएका छोंकरा पाप से भर गइल बा। एकरा पर त कलजुग सवार हो गइल बा। (खिसिआ गउल बारें।)\nभकोलवा – हँ-हँ। ए आनंदी बाबा! राउर नाँव आनंदी नू ह। माल दाब-दाब के आनंद करीं।\nबाबाजी – सीताराम, सीताराम! हम अब ईहाँ एक छन ना रह सकेनी। सीताराम- सीताराम!\nभकोलवा – हँ, हँ। जाईं-जाईं जी, ए गोसाईं जी।\n(बाबा के गइला पर से एगो नेता धनीराम आवऽतारें। पीछा से धनीराम जी जिंदाबाद, धनीराम जी जिंदाबाद के नारा।)\nनेताजी – ए गाँव के घटना सुन के हमरा से रहल ना गइल ह। सब बात के जाँच जरूर होई। चाहे केहू होखो, ओकरा के छोड़ल ना जाई। बी० ओ० से ले के इस्कूल के मास्टर तक, सब जाना जाँच में धरा जइहें। ई रउरा लोग से हमारा वादा बा। (एगो लइका से) ए बुओ, इस्कूल के मास्टर आ हेडमास्टर के नाँव बता द। हम ओकनी के ना छोड़ेम।\nलइका – हेडमास्टर के नाँव ह – बालेसर सिंह। आ एगो त मास्टरे बाड़े, नाम ह लुटेरा सिंह।\nगाँव के आदमी – लुटेरा सिंह! ई मास्टर ह कि डकइत?\nभकोलवा – डकइते बूझऽ लोग। सब साइकिल-मोटरसाइकिल छीने वाला मास्टर हो गइल बाड़े सन।\nनेताजी – ठीक बा। (हाथ जोर के) अब चलऽतानी। रउरा लोग घबराईं मत। दोसी के सजाय जरूर होई।\n(नेताजी चल जातारें। कोना में राहुल आ भकोलवा के बातचीत।)\nभकोलवा – राहुल भाई, ई नेतवा कहऽता कि जाँच कराई। ई का जाँच करवाई हो? हमनी के कुछ करे के चाहऽता।\nराहुल – तूँ सही कहऽ तारऽ। पुलिस पइसा खा जाई आ कुछुओ कह दिही। बी० ओ० आ हेडमास्टर सब एने-ओने क दिहें सन। हमनी के चुपचाप एकर जसूसी करे के। हमनी के चुप ना रहे के चाहीं। एकनिए के चलते हतना लइका मर गइलें सन। एकनी के छोड़े के नइखे।\nभकोलवा – एकदम राहुल भाई!\nप्रस्तुतकर्ता चंदन कुमार मिश्र पर 1:22 am


एग खाने के फायदे हिंदी में बताये? » Egg Khane Ke Fayde Hindi Me Bataye - Download the Vokal App\nएग खाने के फायदे हिंदी में बताये?...\nदेखि दसा अपने प्रश्न पूछा है खाने के फायदे हिंदी में बताइए तो मैं उसको बताना चाहता हूं कि बहुत सारे फायदे होते हैं जो है बहुत ज्यादा प्रोटीन होता है तो ऐड बॉडीबिल्डिंग वाले लोग होते हैं वह भी आते दूसरा आपके बालों को भी बालों को झड़ने से रोकता है क्योंकि एक बालक के लिए भी बहुत लाभदायक होता है और ऐड में कैल्शियम भी बहुत होता है तो 1 बच्चों के लिए लाभदायक होता है\ndekhi dasa apne prashna poocha hai khane ke fayde hindi me bataiye toh main usko batana chahta hoon ki bahut saare fayde hote hain jo hai bahut zyada protein hota hai toh aid bodybuilding waale log hote hain vaah bhi aate doosra aapke balon ko bhi balon ko jhadne se rokta hai kyonki ek balak ke liye bhi bahut labhdayak hota hai aur aid me calcium bhi bahut hota hai toh 1 baccho ke liye labhdayak hota hai\nदेखि दसा अपने प्रश्न पूछा है खाने के फायदे हिंदी में बताइए तो मैं उसको बताना चाहता हूं कि\nबालों में एक लगाने का तरीका यह है कि एक अंधा को आप और लेंऔर पढ़ें\nकार आप का सवाल है एक के फायदे बताएं और उसका उपयोग कैसे करें विस्तारऔर पढ़ें


PRADEEP PATEL's Page - JaiBhojpuri.com\nMaleDUBAIUnited Arab Emirates Like 1 member likes this\nBlog Posts (15)Discussions (64)EventsGroups (6)Photos (98)Photo AlbumsVideos PRADEEP PATEL's Likes PRADEEP PATEL's Friends\nView All PRADEEP PATEL's Groups\nदिल के कलम से-भोजपुरी गी…\nभोजपुरी पारम्परिक गीत\nPRADEEP PATEL's Discussions\nStarted this discussion. Last reply by jitendra kumar thakur " dev " Sep 14, 2012.3Replies\nजय…Continue माटी के घर\nStarted this discussion. Last reply by sanjay panday Sep 11, 2012.4Replies\nजय भोजपुरीमाटी के घर बहुत…ContinueTags: घर, के, माटी जोगीरा सररारा\nStarted this discussion. Last reply by sanjay panday Mar 5, 2012. 1 Reply\nजय भोजपुरी आ प्रणामरौआ सभे जानते बानी की होली के मौसम चलत बा आ सभे मस्ती मे डुवल बा त काहे ना कुच्छ जोगीरा मे सवाल आ जबाब चालू कईल जा.सररारा जोगीरा सररारासररारा जोगीरा सररराराकाहे खातिर राजा रूठे…Continue हिन्दी के प्रख्यात साहित्यकार श्रीलाल शुक्ल का निधन\nStarted this discussion. Last reply by Rajeev Mishra "राजीव भोजपुरिया" Oct 28, 2011. 1 Reply\nहिन्दी के प्रख्यात साहित्यकार श्रीलाल शुक्ल का निधन'राग दरबारी' जैसी कालजयी रचना लिखने वाले प्रख्यात साहित्यकार एवं व्यंग्यकार श्रीलाल शुक्ल का लंबी बीमारी के बाद शुक्रवार को लखनऊ के एक निजी अस्पताल…Continue View All\nWelcome, PRADEEP PATEL\nMukesh Singh leftacomment for PRADEEP PATEL"Patel Bhaiya ke Mukesh ke parnam.\nHamniwo ke Dubai aawe ke moka mili.\nNairobi (Kenya)"Apr 21PRADEEP PATEL liked Shyam Narain Verma's blog post आजा राजा छठ पूजा में , मुनवा के कोशी भरायी हो ।Dec 8, 2012PRADEEP PATEL liked Vratraj Dubey 'Vikal''s blog post माई के मजबूरीDec 8, 2012PRADEEP PATEL liked sanjay kumar singh's blog post नवचेतना सामान्य ज्ञान प्रतियोगिता-2012-भाग 2Dec 8, 2012PRADEEP PATEL liked Vratraj Dubey 'Vikal''s blog post छठ चालीसाDec 8, 2012PRADEEP PATEL liked Vratraj Dubey 'Vikal''s blog post करुनाकर रमायन : अयोध्या काण्ड (६ ठा किस्त)Dec 8, 2012PRADEEP PATEL liked Vratraj Dubey 'Vikal''s blog post स्वाभिमान गीतDec 8, 2012PRADEEP PATEL liked Shyam Narain Verma's blog post जब सिक्का आपन खोटा हो जाई , बुद्धिमानी कवना काम के रही ।Dec 8, 2012PRADEEP PATEL liked नबीन भोजपुरिया ( NB )'s discussion LIVE अपडेट : भोजपुरिया स्वाभिमान सम्मेलन - 3Dec 3, 2012PRADEEP PATEL postedablog postदीपावली के हार्दिक बधाईभोजपुरिया सब भाई बहिन के दीपावली के हार्दिक बधाई आ शुभ कामना बा आ ईहे चाहत बा की खूब मिठाई खाई सभे आ आस पड़ोस के भाई बहिन के मिठाई खिलाई जय होSee MoreNov 12, 2012 0\nAshutosh Ranjan liked PRADEEP PATEL's blog post दशहराNov 12, 2012PRADEEP PATEL liked Anita Maurya's blog post संवरियाNov 7, 2012PRADEEP PATEL liked Vratraj Dubey 'Vikal''s blog post करुनाकर रमायन : अयोध्या काण्ड (३ रा किस्त)Nov 7, 2012PRADEEP PATEL liked Anita Maurya's blog post माई के सीखNov 7, 2012PRADEEP PATEL liked नबीन भोजपुरिया ( NB )'s blog post भोजपुरी बोले वाला क्षेत्रNov 7, 2012PRADEEP PATEL liked Chandra Prakash Dubey's blog post लोकजीवन, बाजार अउरी मीडियाNov 7, 2012 More... RSS\nPRADEEP PATEL's Photos\nPRADEEP PATEL's Blog\nदीपावली के हार्दिक बधाई\nPosted on November 12, 2012 at 4:30pm0Comments\nभोजपुरिया सब भाई बहिन के दीपावली के हार्दिक बधाई आ शुभ कामना बा आ ईहे चाहत बा की खूब मिठाई खाई सभे आ आस पड़ोस के भाई बहिन के मिठाई खिलाई जय… Continue दशहरा\nPosted on October 23, 2012 at 7:57pm 1 Comment\nदुर्गा पूजा आ दशहरा के शुभ मौका पर सब भोजपुरिया भाई लोग के हार्दिक बधाई आ शुभ कामना बा माई सभपर दया बनवाले राखस जय हो दुर्गा मईया की…\nContinue बात के बाथा\nPosted on September 4, 2012 at 2:30pm0Comments\nजय भोजपुरी बाथा पर एगो बात याद परल हा त सोचनी हा की कुछ लिखी देखी अगर झगरा भईल होखे आ एक दू छापड मार त बर्दास्त हो जाई लेकिन अगर लगाह बात बोल दिहल जाव त उ बर्दाश्त न होई बात के बाथा जवन बा उ बड़ी बुझाला\nयेही से केहू के बात के बाथा ना… Continue कृष्ण जन्माअष्टमी\nPosted on August 9, 2012 at 6:30pm0Comments\nजय भोजपुरी कृष्ण जन्माअष्टमी के अवसर पर सब भोजपूरिया भाई के हार्दिक बधाई आ शुभ कामना जय हो बाके बिहारी की…\nAt 11:48pm on April 21, 2013, Mukesh Singh said… Patel Bhaiya ke Mukesh ke parnam.\nNairobi (Kenya) At 6:40pm on October 26, 2011, अभिनन्दन गुप्ता said… dipawali chhath puja ke badhai ji At 5:02pm on September 27, 2011, अभिनन्दन गुप्ता said… At 11:38am on August 12, 2011, Shyam Narain Verma said… प्रणाम जी\nआप को रंक्षा बंधन आ स्वतंत्रता दिवस के बहुत बहुत बधाई आ शुभकामना !\nधन्यवाद् At 10:20pm on May 12, 2011, Arvind Mishra said… bukhowa investment llc Margie Jaro Media City, Sheikh Zayed Road Dubai, Dubayy United Arab Emirates 127839 Phone: 0551055068, 044461616 Fax: 044289447 Website: http://www.bukhowa.com\nPlease arrange to find information about this company because I have got an appointment from here. Please send me if you have any information my - email ID - arvindmishra06@gmail.com thanks At 11:29am on February 2, 2011, Rajeev Mishra "राजीव भोजपुरिया" said… राउर स्वागत बा भोजपुरीया परिवार में , आईं जा मिलके कुछ करल जाऊ अपना माई बोली भोजपुरी\nखातिर ! जय भोजपुरी जीय भोजपुरी ! No comments yet!


देश दुनिया के खबर भोजपुरी में (मंगल, 17 फरवरी 2015) – टटका खबर\nFeb 17, 2015 News in Bhojpuri, आरा, क्रिकेट, गाजीपुर, गोरखपुर, छपरा, जीतन, टटका खबर, देवरिया, पाकिस्तान, बक्सर, बलिया, बेतिया, भारत, माँझी, मोतिहारी, वर्ल्ड कप, सासाराम\nआजु महाशिवरात्रि का दिने रउरा सभे ला शुभकामना करत टटका खबर पर पेश बा सोमार 16 फरवरी के खबर.\nDownload Music – Embed Audio Files – TatkaKhabar-16-Feb-15\nश्रीलंका में पिछला महीना भइल चुनाव जीतला का बाद पहिला बेर विदेश यात्रा पर निकलल श्रीलंका के राष्ट्रपति मैथ्रिपाला सिरिसेना सोमार का दिने प्रधानमंत्री नरेंद्र मोदी से चरचा का बाद अनेके समझौता पर दस्तखत भइल. रक्षा आ सुरक्षा में सहयोग बढा़वे का साथे असैन्‍य परमाणु उर्जो का क्षेत्र में समझौता भइल बा. खेती आ संस्‍कृति का काम मेंं सहयोग आ नालंदा विश्‍वविद्यालय परियोजना में श्रीलंका के हिस्‍सेदारीओ पर तीन गो समझौता भइल. राष्‍ट्रपति सिरीसेना कहलन कि उनुका एह यात्रा से बेहतर परिणाम मिलल बा आ दुनू देश के आपसी संबंध बरियार भइल बा. कहलन कि अगिला महीना होखेवाला प्रधानमंत्री मोदी के श्रीलंका यात्रा उनका देश ला सम्‍मान के बात होखी.\nदिल्ली के आआपा सरकार के कैबिनेट फैसला कइले बिया कि महाशिवरात्रि के छुट्टी अब से सार्वजनिक छुट्टी ना होखल करी. इहो फैसला भइल बा कि सरकारी जमीन दखलिया के बनावल घर मकान अब ना हटावल जाई. मीडिया के सचिवालय में घुसे से मना क दिहल गइल बा. एह मुद्दा पर मीडियावालन के नाराजगी देख पत्रकारन से बतियावे आइल उपमुख्यमंत्री मनीष सिसोदिया बिना कुछ कहले लवट गइलन. ना त कवनो जवाब दिहलन ना अफसोस जतवलन.\nसंघ प्रमुख मोहन भागवत कानपुर में कहलन कि भाजपा आ संघ के अउरी आनुसांगिक संगठनन का बीच बेहतर तालमेल बनवला के जरूरत बा. संघ के सगरी आनुसांगिक संगठनन के प्रतिनिधियन के बइठक में दू सौ लोग शामिल रहुवे. कहलन कि संघ के विचारधारा खातिर समर्पित लोग संघ खातिर काम क के एकरा के अउरी बरियार बनावसु.\nपश्‍चिम बंगाल में लोकसभा आ विधानसभा के एक-एक सीट आ आन्‍ध्र प्रदेश, गोवा, महाराष्‍ट्र, तमिलनाडु अउर अरूणाचल प्रदेश के एक-एक गो विधानसभा सीट पर भइल उपचुनाव में सगरी गोल आपन आपन सीट बचा लिहले बाड़ी सँ. पश्चिम बंगाल के कृष्‍णागंज विधानसभा सीट पर भाजपा दुसरका जगहा रहल. माकपा तिसरका पर आ कांग्रेस चउथका जगहा रहल.\nमुँह के कैंसर का चलते पिछला कई दिन से अस्पताल में भरती महाराष्ट्र के गृहमंत्री रह चुकल आर आर पाटिल के सोमार का दुपहरिया अस्पताल में मौत हो गइल.\nएकइस गो ईसाइयन के गरदन काट देबे वाला इस्लामिक स्टेट के कसाईयन के ठिकानन पर मिस्र बमबारी क के 64 गो इस्लामिक आतंकियन के मार गिरवलसि. बहुते घवाहिलो भइल बाड़न स.\nथोक दाम का आधार पर बनल सूचकांक में महँगाई के दर शून्यो से नीचे आ गइला का बाद उमेद कइल जा रहल बा कि रिजर्व बैँक ब्याज दर में कटौती कर दी. पिछला तीन महीना में महँगाई दर दुसरका बेर शून्य से नीचे आइल बतावत बा कि हालात में सुधार भइल बा. बाकिर शेयर बाजार में शुरुआती तेजी बाद में मुनाफा वसूली का फेर में थथम गइल आ बाद में महज 35 अंक चढ़ के सेंसेक्स आ करीब4अंक चढ़ के निफ्टी बंद भइल.\nआईसीसी क्रिकेट विश्‍वकप में एगो बड़हन उलटफेर करत आयरलैण्‍ड दू बार के विश्‍व चैंपियन वेस्‍टइंडीज के चार विकेट से हरा दिहलसि. वेस्टइंडीज के बनावल 304 रन के निसान आयरलैँड के टीम 45वें ओवर में पार कर गइल. ओह बेरा ले ओकर छह गो विकेट गिर चुकल रहुवे.\nक्रिकेट के खेल आ पइसा के खेला वाला आईपीएल के 8वां संस्करण में खिलाड़ियन के नीलामी में युवराज खातिर सबले बड़का बोली 16 करोड़ लगा के दिल्ली डेयरडेविल्स खरीद लिहलसि. दिनेश कार्तिक के साढ़े दस करोड़ में खरीदल गइल बा.\nबक्सर जिला के सोनबरसा इलाका के एकइल गाँव का लगे नेशनल हाईवे पर एगो टैंकर दर्जनो से बेसी भेड़न के कचारत चल गइल. बाद में भेड़ ले के चलत लोग सड़क जाम क के बइठ गइल. बाद में पुलिस आ के जाम हटववलसि.\nबिहार के मुख्यमंत्री जीतन राम माँझी के कहना बा कि जदयू अफवाह फइला के विधायकन के डरावत बिया कि माँझी विधानसभा भंग करवा के राष्ट्रपति शासन लगवा दीहें. जबकि उनकर अइसन कवनो मनसा नइखे.\nसासाराम के लेरूआ गाँव का लगे फोरलेन सड़क पर शनिचर के देर रात एगो ट्रक ड्राइवर आ खलासी के नशा खिया के ओकर ट्रक ले भगले सँ अपराधी आ दुनू के बेहोश हाल में सड़क किनारे पड़ल छोड़ गइले स. ट्रक हरियाणा से कोलकाता जात रहुवे.\nछपरा-थावे लाईन पर डाउन डीएमयू पैसेंजर ट्रेन के इंजन अगौथर हाल्ट पर फेल हो गइला का चलते एह रूट पर तीन घंटा ले रेलगाड़ियन के आवाजाही रुक गइल.\nमांझी के जयप्रभा पुल का लगे बलिया का सीमा में अतवार का रात एगो टाटा सफारी कार आ ट्रक के टक्कर में सफारी के परखच्चा उड़ गइल आ ड्राइवर के मौत ठाँवे पर हो गइल. पीछे बइठल आदमी के बहुते घवाहिल हाल में गाँव के लोग अस्पताल चहुँपा दिहल.\nमांझी के सिंगही गांव में पेड़ से लटकल एगो लइकी के लाश मिलल. पुलिस मामला के जाँच में लागल बिया आ लोग अनुमान लगावे में कि ई खुदकुशी ह कि हत्या.\n2009 बैच के आईपीएस अधिकारी नवीन चन्द्र झा सोमार का रात भोजपुर जिला के एसपी के कमान थाम लिहलन. मंगल दिन में कार्यालय जा के विधिवत काम शुरू करीहें.\nमोतिहारी समाहरणालय परिसर चहुँपल तुरकौलिया के व्यापारी अनवर आलम थाना में अरजी दिहले बाड़न कि जुर्माना अदा करे खातिर ले आइल 85 हजार रुपिया डिक्की मे राखल रहुवे जब उनकर मोटरसाइकिल केहू चोरा लिहल.\nपूर्वी चंपारण के तुरकौलिया में असलहा देखा के एगो बियाहल औरत से कवलपुर कन्हिया टोला गांव में सामूहिक कुकर्म कइला के खबर सामने आइल बा. भुक्तभोगी औरत थाना में केस लिखववले बाड़ी.\nसिवान जिला के आंदर इलाका के केहरदो पट्टी आ सिंगही गांव के सीमा पर यज्ञ देखके लवटत दू गो नवहियन के घेर के कुछ बदमाश एगो के गरदन काट दिहले. दोसरका के मार पीट के घवाहिल क के छोड़ भगलन स.\nसिवाने जिला के रघुनाथपुर इलाका के हरनाथपुर गांव में शनिचर का रात मँड़ई में आग लगला से एगो आदमी झँउस गइल. बगल के दू गो अउरियो मँड़ईयन में आग से बहुते नुकसान भइल बा.\nसोमार के सँझिया एगो मोटरसाइकिल से कचराइल बूढ़ के मौत सिवान सदर अस्पताल में इलाज का दौरान हो गइल.\nव‌र्ल्ड कप में भारत के जीत पर बलिया शहर के चौक बाजार में पटाखा फोड़त लोग आ एगो दुकानदार का बीच शुरू भइल झगड़ा देखते देखते दू गो समुदाय के बवाल में बदल गइल. एगो मोटरसाइकिल के आग लगा दिहल गइल आ दुनू तरफ से जम के मारपीट भइल. पुलिस बीस जने का खिलाफ मुकदमा लिखले बिया.\nसेना रैली भर्ती से लवटत नवहियन के झुंड सोमार का दिने बलिया शहर में आपाधापी मचा दिहले. बड़हन भीड़ अपना अपना गाँवे जाए खातिर सवारी वाहनन पर लदलदा के यात्रा कइले.\nबलिया जिला के पकड़ी इलाका के छतरसड़ गांव में अतवार रात एगो मेहरारू फाँसी लगा के मर गइल. ऊ अपना मरद संगे पंजाब जाए के जिद्द करत रहुवे बाकिर मरद तइयार ना भइल.\nबलिए का हल्दी इलाका में खाना बनावत घरी आग लगला से एगो औरत के मौत हो गइल आ ओकरा के बचावे आइल भसुर झँउस गइले.\nदेवरिया के भटनी  इलाका के साहोपार आ रजवल का बीच दू गो मेहरारुवन के गहना आ बैंक से निकाल के ले आवत बीस हजार रुपिया मोटर साइकिल सवार बदमाश छीन के भाग गइले.\nदेवरिया शहर से बैतालपुर जात एगो राजगीर के मौत सोमार का दिने कवनो गाड़ी से टकरइला का बाद हो गइल. राजगीर रुद्रपुर कोतवाली के उसरा गांव के रहुवे.\nगाजीपुर जिला के दिलदार नगर में एगो नर्सिग होम में अतवार का रात बच्चा जनमवला का बाद प्रसूति के मौत हो गइल. घर वाले चिकित्सक पर लापरवाही के आरोप लगावत बवाल कटले आ लाश सड़क पर राख के जा लगा दिहले.\nगोरखपुर के पिपराइच कस्बा के एगो औरत बकरी चरावत घरी खजवा इलाका में ट्रेन के चपेटा में आ गइल आ ओहिजे ओकर मौत हो गइल. गगहा का नियरा सड़क हादसा में एगो साइकिल सवार आदमी कार से टकरइला का चलते मर गइल जबकि कार ड्राइवर घवाहिल हो गइल.


अमौसा के मेला – Anjoria\nमार्च 21, 2011 अमौसा के मेला, कविता, भोजपुरी\n– कैलाश गौतम\nप्रसिद्ध कवि कैलाश गौतम के एगो रचना उहें के आवाज में प्रस्तुत कइल जा रहल बा जवन एगो कवि सम्मेलन में पेश भइल रहे. पूरा ट्रांस्क्रिप्ट जस के तस दिहल जा रहल बा काहे कि ओकर अनुवाद के कवनो जरुरत नइखे लागत. कवि अपना कविता के परिचय आ वर्णन हिन्दी में कइले बाड़न बाकिर कविता भोजपुरी में बा. श्री दयानंद पाण्डेय का सुझाव पर ई कविता एहिजा दिहल जा रहल बा. रउरो सभे से निहोरा बा कि अगर कवनो कविता के रिकार्डिग यू ट्यूब पर होखे त ओकर लिंक जरुर भेजीं. कोशिश रही कि अधिक से अधिक रचना पाठकन का सोझा परोसल जा सके. पूरा कविता लेखनो में पेश बा कि पढ़े समुझे में आसानी हो जाव.\n(विशेष कविता के लिये डा॰ खेतान ने कहा है. विश्व का सबसे बड़ा मेला इलाहाबाद में संपन्न होता है. कभी कुंभ के रुप में, कभी अर्द्धकुंभ के रुप में. हर साल माघ मेला के नाम से ढाई महीने का यह मेला लगता है. मैंने बचपन में अपने दादा-दादी, को माता-पिता को इस मेले में आने की तैयारी करते देखा है. रेडियो में होने के नाते, इलाहाबाद में होने के नाते लगभग अड़तीस बरसों तक उस मेले का एक हिस्सा होता रहा. सन् नवासी के कुंभ में एक कविता लिखी गई थी. क्यूंकि अमावस्या के स्नान पर्व पर सर्वाधिक भीड़ होती है इसलिये इसका नाम ही मैंने “अमवसा का मेला” रखा. अब आप कविता देखें और आप को लगेगा कि हर बड़े मेले में भीड़ का चेहरा एक सा ही होता है. आपके लखनऊ में भी बहुत से मेले इसी चेहरे से जुड़े होते हैं…)\nरजाई में केहू, दुलाई में केहू.\nआजी रँगावत रही गोड़ देखऽ,\nहँसत हँउवे बब्बा, तनी जोड़ देखऽ.\nगठरिया में अब का रखाई बतईहा.\nएहर हउवे लुग्गा, ओहर हउवे पूड़ी,\nरामायण का लग्गे ह मँड़ुआ के डूंढ़ी.\nनयका चपलवा अचारे का ओरी.\n(इस गठरी और इस व्यवस्था के साथ गाँव का आदमी जब गाँव के बाहर रेलवे स्टेशन पर आता है तब क्या स्थिति होती है ?)\nमचल हउवे हल्ला, चढ़ावऽ उतारऽ,\nखचाखच भरल रेलगाड़ी निहारऽ.\nकेहू फनफनात हउवे जीरा के नियर.\nतनी हम्मे आगे बढ़े देतऽ भईया.\nछिड़ल ह हिताई-मिताई के चरचा,\nपढ़ाई-लिखाई-कमाई के चरचा.\n(इसी भीड़ में गाँव का एक नया जोड़ा, साल भर के अन्दरे के मामला है, वो भी आया हुआ है. उसकी गती से उसकी अवस्था की जानकारी हो जाती है बाकी आप आगे देखिये…)\nभरल नाव जइसे नदी तीरे तीरे.\nहँसी हौ बताशा शहद हउवे बोली.\nमने मन छोहारा, मने मन मुनक्का.\nनिहारे ली मेला चिहा के चिहा के.\nनरियर प नरियर चढ़ावत चलेली.\nकहीं गाँठ जोड़ें कहीं गाँठ खोलैं.\nबड़े मन से मन्दिर में दर्शन करेली\nचढ़ावें चढ़ावा आ कोठर शिवाला\n(इसी भीड़ में गाँव की दो लड़कियां, शादी वादी हो जाती है, बाल बच्चेदार हो जाती हैं, लगभग दस बारह बरसों के बाद मिलती हैं. वो आपस में क्या बतियाती हैं …)\nअसो का बनवलू, असो का गढ़वलू\nहमैं ससुरजी के पगड़ी तूं जानऽ.\nमने मन जरै आ गड़ै लगली दुन्नो\nभया तू तू मैं मैं, लड़ै लगली दुन्नो.\nसाधु छुड़ावैं सिपाही छुड़ावैं\nहलवाई जइसे कड़ाही छुड़ावै.\n(कभी-कभी बड़ी-बड़ी दुर्घटनायें हो जाती हैं. दो तीन घटनाओं में मैं खुद शामिल रहा, चाहे वो हरिद्वार का कुंभ हो, चाहे वो नासिक का कुंभ रहा हो. सन ५४ के कुंभ में इलाहाबाद में ही कई हजार लोग मरे. मैंने कई छोटी-छोटी घटनाओं को पकड़ा. जहाँ जिन्दगी है, मौत नहीं है. हँसी है दुख नहीं है….)\nबुद्धू के बड़का कटोरा हेराइल.\nमचल हउवै हल्ला त सगरो ढुढ़ाई\n(बड़े मीठे रिश्ते मिलते हैं.)\nगोबरधन का संगे पँउड़ के नहइली.\nघरे चलतऽ पाहुन दही गुड़ खिआइब.\n(अन्तिम पंक्तियाँ हैं. परिवार का मुखिया पूरे परिवार को कइसे लेकर के आता है यह दर्द वही जानता है. जाड़े के दिन होते हैं. आलू बेच कर आया है कि गुड़ बेच कर आया है. धान बेच कर आया है, कि कर्ज लेकर आया है. मेला से वापस आया है. सब लोग नहा कर के अपनी जरुरत की चीजें खरीद कर चलते चले आ रहे हैं. साथ रहते हुये भी मुखिया अकेला दिखाई दे रहा है….)\nसुखौरा के केहू मसाला मोलावे.\nदेखते डरामा उछल गइली भउजी.\nभईया बेचारु जोड़त हउवें खरचा,\nभुलइले ना भूले पकौड़ी के मरीचा.\nबहिनिया के गौना मशहरी के चिंता.\nकटोरी में सुरती मलत जात हउवें.\n(अमावस्या से अमवसा बनल आ अमवसा बोले में अमौसा कहाइल बा.)\nकइसन लागल ई प्रयास, बताईं जरुर… – संपादक\nOne thought on “अमौसा के मेला”\nnikhil pandey कहते हैं:\nअप्रैल 18, 2011 को 8:40 अपराह्न पर\nसंपादक जी प्रणाम …\nकैलाश गौतम जी के ई कालजई रचना बा .. एक मित्र से आज से लगभग १५ साल पाहिले सुनले रहनी आ एकर कुछ पंक्ति आज ले याद रहल.. लेकिन इहा स्वयं गौतम जी के मुख से सुनके आ देख के ..इहे कहब की मन से बहुत बहुत धन्यवाद आपके …आ ई मंच के


भोजपुरी फिलिमन प लागल फूहड़पन के दाग धो दी ‘डमरू’ – Anjoria\nजनवरी 16, 2018 डमरू, फूहड़पन, भोजपुरी फिलिम\nभोजपुरी सिनेमा पर फूहड़पन ले के हमेशा अंगुरी उठत रहेली सँ. एही अछरंग के मेटावे धोवे के कोशिश करत आवत बा बाबा मोशन पिक्‍चर्स जे भगवान आ भक्त के कहानी प अपना बनल फिलिम ‘डमरू’ से ई काम करी. भोजपुरी सिनेमा से दूर होखत दर्शकन के धारणा फेरु पवित्र करे ला गंगाजल के काम करी फिलिम डमरू. हालही में एह फिलिम के जारी भइल पोस्‍टर देखि के त अइसने लागत बा. वइसे त भगवान आ उनुका भगति के परंपरा सदियन से चलल आवत बा बाकिर मौजूदा हालात में परिवेश का ह्साब से भक्ति आ श्रद्धा के अइसने कहानी लेके आई बहुचर्चित भोजपुरी फिलिम ‘डमरू’.\nएह फिलिम के पोस्‍टर के भव्‍यता लोगन के अपना ओरि खींचे में कामयाब होखी. पोस्टर में सुपरस्‍टार खेसारीलाल यादव त्रिशुल लिहले माथ पर चंदन लगवले नजर आवत बाड़न. अधिकतर फिलिमन में विलेन बन के आवे वाला अवधेश मिश्रा डमरू में भगवान के आधुनिक रूप में लउकत बाड़न. पोस्‍टर बाबा भोलेनाथ के आवरण में बनावल गइल बा जवन अपना आप में अलगे बा. भोजपुरिया संस्‍कार आ संस्‍कृति पर बनल एह फिलिम में मनरंजन आ हँसी मजाको भरपूर बा. फिलिम में ईश्‍वर के अस्तित्‍व के आजु का समय के जीवनशैली से जोड़ के देखावल गइल बा.\nपोस्‍टर रिलीज का बाद ‘डमरू’ के बारे में बतियावत निर्माता प्रदीप कुमार शर्मा आ निर्देशक रजनीश मिश्रा कहलें कि जब केहू कवनो उम्‍मीद आ विश्‍वास का साथे अपना भाषा, संस्‍कृति अउर संस्‍कार लेके फिलिम बनावेला त समाजो के जिम्‍मेवारी होला कि एह काम के देखे आ सराहे जोग होखे त भरपूर सराहे. नीमन लागे त एकरा प चरचा जियावें. तबहिंये फिलिमकारन के हौसला बढ़ी आ ऊ नीमन फिलिम बनावे के हिम्मत करीहें. दुनु जने उमेद जतवलें कि ‘डमरू’ फिलिम भोजपुरी सिनेमा इंडस्‍ट्री में बढ़िया बदलाव ले के आई आ भोजपुरी सिनेमा पर से फूहड़पन के अछरंग हटावल जा सकी.


हैदर काज़मी आ ‘कालिया’ दुनु पर भरोसा रहल शिवराम यादव के – Anjoria\nहैदर काज़मी आ ‘कालिया’ दुनु पर भरोसा रहल शिवराम यादव के\nभोजपुरिया रंगबाज हैदर काजमी के फिलिम “कालिया” बिहार में सुपर डुपर हिट हो गइल बा. निर्देशक हउवें शिवराम यादव. जहानाबाद में दर्शकन के उत्साह अइसन रहल कि थिएटर का भितरे लोग फायर कर के हैदर के इंट्री के स्वागत करत रहलें.\n(8 Sept 12)\nपिछला हफ्ता जब फिलिम ‘कालिया’ बिहार में रिलीज भइल त रंगबाज हैदर काजमी के जलवा एक बेर फेर देखे के मिलल बिहार में. हर सिनेमाघर में हाउसफुल के बोर्ड हर शो में लटकत गइल. कुछेक सिनेमा घर में दर्शकन के दबाव पर अलगो से सीट लगावे के पड़ल. फिल्म के एक-एक गाना पर दर्शक झूमत गइलें. कहानीकार आ निर्देशक शिवराम यादव के काम दर्शकन के बहुत पसंद आइल. शिवराम यादव के निर्देशन के भूख अइसन ह कि मेटइले ना मिटे. जुनून आ जज़्बा के रंग जब चढ़ेला त दर्शकन के सोझा आ जाले शिवराम यादव के नई सोच वाली फिलिम. बात चलल ‘कालिया’ क सफलता के त शिवराम यादव के मन के बात जुबान पर आ गइल. बातचीत में शिवराम यादव बतवले कि हैदर काजमी कमाल के अभिनेता होखला का साथही कुशल निर्मातो हउवन. उनुका साथे काम करे के मतलब होला कि आप दिल के बात करे लागीलें. आ इहे कारण बा कि हमरा निर्देशन में बनल हैदर जी के तिसरको फिलिम हिट हो गइल. शिवराम यादव के हैदर काजमी आ फिलिम ‘कालिया’ दुनु पर भरोसा रहल. बतवलन कि ‘कालिया’ ला भोजपुरी सिनेमा के बेहतरीन टीम चुनल गइल आ हैदर काजमी सबका से बराबर संपर्क में रहलें. सभका से मिल बतिया के प्लानिंग कइलें आ एहसे फायदा मिलल.\nअक्षरा सिंह के बारे में शिवराम यादव कहलन कि ऊ कमाल के अदाकारा हई आ उनका साथ ऊ बेर बेर काम कइल चहीहें. शिवराम यादव के इहो दावा बा कि ‘कालिया’ के पूरा परिवार एक साथे बइठ के देख सकेला. फिल्म के कथानक का बारे में बतियावत गोरखपुर के मूल निवासी शिवराम यादव के कहना रहल कि हर स्टोरी असल होले बस ओकरा के सिनेमाई टच दिहला के जरूरत होला. शिवराम यादव एह बात से साफ इंकार कइलन कि ‘कालिया’ अमिताभ बच्चन के फिलिम से प्रभावित बावे. काहे कि ऊ रीमेक ना बनावसु. कहलन कि कालिया एकदम नया कहानी पर बनावल गइल बा. कालिया के सफलता से स्टार डायरेक्टरन में गिनाए लागल शिवराम दर्शकन के आभार जतवलन. अपना आगे के योजना का बारे में कहलन कि कुछ बढ़िया स्क्रिप्ट मिलल बा आ जल्दिए फेर कुछ बड़हन काम होखे वाला बा.\nअंजना सिंह के मिलल पुरवैया अभिनय कला सम्मान\n"मर्द तांगेवाला" के म्यूजिक राइट्स एसआरके खरीदलसि\n2 thoughts on “हैदर काज़मी आ ‘कालिया’ दुनु पर भरोसा रहल शिवराम यादव के”\nनवम्बर 18, 2012 को 12:46 अपराह्न पर\nthis film is very lovely